Aku tidak akan maafkan – Puteri Balqis

PETALING JAYA: Ibarat hati yang dihiris-hiris, pelakon Puteri Balqis berkongsi luahan rasa dan kisah selepas ibunya, Norashikin Mohd. Aziz tidak henti-henti menjadi bahan cacian orang dalam industri hiburan, selain difitnah dengan tuduhan tidak benar.

Lama memendam, Balqis atau mesra disapa Aqish berkongsi apa yang dilalui ibu serta dirinya sejak bertahun-tahun lalu dalam satu hantaran panjang lebar yang dimuat naik dalam Instagramnya.

Kata Aqish, tuduhan tentang ibunya seorang penagih dadah masih lagi menjadi buah mulut sehingga ke hari ini, walaupun perkara tersebut fitnah semata-mata.

“Mak, minggu ini kakak (panggilannya) terima benda yang sama. Bertahun-tahun. Mak dia penagih (mak Aqish). Kenapa mata mak dia ‘rabak’?

“Kenapa mata mak dia berkilat? Mak dia lain macam. Pergi kedai depan rumah pun macam penagih. Anak dia bakal ikut mak dia jadi penagih, kutip sampah,” luahnya.

Lebih menyedihkan, Aqish memberitahu fitnah tentang ibunya seorang penagih dadah disebarkan sendiri kalangan penggiat industri, selain turut digelar sebagai pelacur.

Bukan itu sahaja, pelakon remaja itu turut terkena tempias cacian dan hinaan apabila turut digelar sebagai anjing, babi dan monyet oleh segelintir kru penggambaran.

“Mak masih ingat, kru-kru pondan ‘wardrobe” dan mekap yang sebarkan mak penagih? Mak masih ingat komen mereka dalam Facebook?

“Berbulan kakak dipanggil anjing, babi dan monyet. Mereka ketawakan mak ramai-ramai, dijerit dengan gelaran pelacur waktu sedang makan.

Walaupun kejadian tersebut telah lama berlaku, malah ada dalam kalangan kru yang terlibat sudah pun meninggal dunia, luka di hati pelakon berusia 16 tahun itu masih berdarah sehingga sukar untuk memaafkan kesalahan mereka.

“Hati kakak dah hancur. Apa yang mereka sebarkan, mak tetap kena tanggung. Kakak pernah dimaki hamun tanpa sebab, mak tak tahan, mak bertumbuk dengan mereka. Tapi mak kalah.

“Kakak tidak akan pernah maafkan mereka mak,” katanya.

Dalam hantaran berbeza, pelakon yang pernah menggondol anugerah Pelakon Wanita Terbaik di Anugerah Televisyen Asia ke-19 itu mengakui apa yang berlaku membuatkan dirinya berasa benci dengan manusia dan memilih untuk bersendirian.

“Mak jangan risau. Kakak benci manusia. Manusia buat kakak merana. Kakak lebih suka sendirian.
“Bila kakak pandang orang lain, dalam hati kakak cuma terdetik mungkin orang itu bakal hancurkan hidup aku lagi.

“Mungkin kau salah seorang yang pernah hina aku dan mak aku,” kongsi Aqish.
Pada masa sama, pelakon drama Angah itu turut percaya tiada lagi ayat manusia yang baik untuk dirinya.

“Hati kakak sakit. Tidak ada lagi ayat manusia yang indah untuk kakak. Kalau duduk dalam bilik, kakak tulis satu persatu apa yang berlaku tanpa mak tahu.

“Hidup bagi kakak ada dua. Satu ujian, dan satu lagi karma. Ujian kesusahan untuk manusia dan karma untuk pengkhianat,” tulis Aqish.

Dalam hantaran panjang lebar itu, Aqish turut berkongsi pelbagai perkara ‘malang’ yang pernah terjadi dalam hidup bersama ibu tercinta, termasuk dipergunakan seorang selebriti untuk tujuan mencari publisiti.

Aqish tidak boleh lupa apabila dia dan juga ibunya dipujuk dan ‘diperangkap’ seorang selebriti dengan habuan sebanyak RM5,000, asalkan dia sanggup berlakon lapar dan menjaja buku puisinya dalam kereta api, supaya selebriti itu boleh menjadi viral.

“Sehingga kini, setiap kali kakak nampak selebriti kaya itu tular dengan lagu-lagu bodoh yang merosakkan industri, berpura-pura sedih, kakak akan ketap gigi menahan marah,” luahnya.

Pada luahannya, Aqish menitipkan penghargaan buat ibunya, yang dianggap sebagai wanita cekal menempuhi segala apa yang berlaku.

“Mak dan banyak berkorban untuk kakak. Cukup setakat ini mak. Kakak tidak mampu untuk membalas setiap titis air matamu.

“Kakak belajar, hidup ini tidak seindah yang disangka. Kakak bangkit untuk mak,” katanya.

Menjawab tentang tuduhan melulu orang ramai bahawa ibunya seorang penagih dadah, Aqish menerusi satu temu bual bersama Kosmo! Online pada tahun lalu pernah menafikan perkara tersebut.

“Apabila mereka cakap tentang addiction (ketagihan dadah) apa semua, saya cuma boleh cakap, ibu dari dulu orangnya memang kurus.

“Masalah metabolisme. Jadi, memang tiada kena mengena dengan addiction. Kalau bercakap dengan ibu, orangnya sangat indah. Kata-kata yang keluar dari mulutnya sangat poetic (berpuisi).

“Jauh beza kalau nak disamakan dengan addiction. Sejak bila? Dan fitnah itu besar tapi saya tak boleh tutup mulut orang,” getusnya. – Kosmo

Authors

Media Variasi

View all posts

Diyana Rahip

View all posts

View all posts

View all posts


Dua beradik antara enam ditahan proses dadah di Perak

IPOH: Dua beradik lelaki ditahan dalam serbuan polis di sebuah gudang di kawasan Jelapang disyaki terbabit dalam proses pembuatan dadah pada Rabu.

Dalam serbuan sama kira-kira pukul 3 pagi itu, polis turut menahan empat orang lelaki hasil risikan dan maklumat awam yang dijalankan Jabatan Siasatan Jenayah Narkotik (JSJN) Ibu Pejabat Polis Kontinjen (IPK) Perak.

Susulan itu, polis merampas 155 gram methamphetamine, heroin seberat 52.3 gram dan 47,580 mililiter cecair disyaki methamphetamine dengan jumlah keseluruhan rampasan bernilai RM672,649.

Ketua Polis Perak, Datuk Seri Mohd. Yusri Hassan Basri berkata, kesemua suspek warga tempatan yang ditahan berusia lingkungan 32 hingga 57 tahun.

Katanya, ujian saringan air kencing yang dilakukan mendapati kesemua suspek positif dadah jenis methamphetamine dan morfin.

“Hasil semakan mendapati suspek yang bekerja sebagai pemotong rumput, pengawal keselamatan, penjaga kolam ikan selain pengganggur memiliki rekod lampau bersabit kes jenayah dan dadah.

“Kumpulan itu juga didapati aktif melakukan kegiatan memproses dadah sejak awal tahun ini dan dadah tersebut diedarkan untuk pasaran tempatan,” katanya seperti dilapor Utusan hari ini.

Tambah beliau, tindakan turut diambil di bawah Akta Dadah Berbahaya (Pelucuthakan Harta) 1988 dengan sitaan sebuah lori dan empat buah motosikal dengan nilai sitaan berjumlah RM76,000.

Menurutnya, berdasarkan siasatan, bahan kimia yang digunakan untuk aktiviti itu diperoleh dari utara tanah air dan dadah yang dirampas boleh digunakan oleh 180,000 penagih dadah.

“Kesemua suspek direman direman tujuh hari mulai kelmarin hingga Selasa depan untuk siasatan mengikut Seksyen 39B Akta Dadah Berbahaya 1952,” maklumnya.

Author

Diyana Rahip

View all posts

View all posts


Polis tahan lelaki disyaki pecah masuk kedai, curi besi di restoran milik pelakon

IPOH: Polis pada Isnin menahan seorang lelaki yang disyaki memecah masuk dan mencuri peralatan besi di restoran milik seorang pelakon di Bandar Meru Raya di sini.

Ketua Polis Daerah Ipoh, ACP Yahaya Hassan berkata suspek berusia 25 tahun itu ditahan di sebuah kedai di Klebang Putra, Chemor pada 3.20 petang.

“Dia ditahan bersama kereta jenis Proton Persona yang digunakan semasa melakukan pecah kedai dan curi dalam kes itu,” katanya ketika dihubungi Bernama.

Beliau berkata polis menerima laporan daripada pelakon lelaki berusia 52 tahun itu pada 5.15 petang semalam di Balai Polis Jelapang mengenai insiden tersebut.

Yahaya berkata, ujian air kencing mendapati suspek positif dadah jenis metamfetamina dan polis sedang menyiasat sama ada dia terlibat dalam kes lain.

“Kes ini berjaya diselesaikan dan suspek akan direman di Mahkamah Majistret Ipoh esok untuk siasatan lanjut mengikut Seksyen 457 Kanun Keseksaan,” katanya.

Terdahulu, tular video pelakon Zul Yahya menunjukkan rakaman kamera litar tertutup di restoran miliknya yang memaparkan seorang lelaki memasuki premis itu ketika operasi ditutup dan membawa keluar pelbagai peralatan besi. – BERNAMA


SPRM fail semakan terhadap keputusan Majistret tolak permohonan reman OCPD

KUANTAN: Suruhanjaya Pencegahan Rasuah Malaysia (SPRM) memfailkan permohonan semakan, terhadap keputusan Mahkamah Majistret yang menolak permohonan mereka mendapatkan perintah reman terhadap seorang ketua polis daerah (KPD) di Pahang, bagi membantu siasatan dakwaan rasuah lebih RM1 juta.

SPRM dalam permohonan yang difailkan pada 21 Jun lepas, menamakan KPD itu sebagai responden.

Hakim Mahkamah Tinggi Datuk Zainal Azman Ab Aziz yang mendengar permohonan itu hari ini, menetapkan 7 Julai untuk keputusan.

Terdahulu, Timbalan Pendakwa Raya Rifah Izzati Abdul Mutalif berhujah Majistret terkhilaf semasa menolak permohonan reman oleh SPRM di bawah Seksyen 117 Kanun Tatacara Jenayah (KTJ) terhadap KPD itu, atas alasan terdapat peruntukan khusus di bawah Seksyen 49 Akta SPRM (ASPRM) 2009 bagi mendapatkan perintah reman.

Beliau berkata, Majistret semasa membuat keputusan itu juga bersandarkan kepada keputusan Mahkamah Tinggi Temerloh pada 19 Mei lepas, yang memutuskan bahawa Seksyen 117 KTJ tidak terpakai untuk permohonan reman bagi kesalahan yang disiasat di bawah ASPRM 2009.

Rifah Izzati berkata, penelitian terhadap Seksyen 49 ASPRM 2009 jelas menyatakan, setiap kesalahan di bawah akta itu ialah kesalahan boleh tangkap bagi maksud di bawah KTJ dan boleh dilepaskan dengan jamin, namun tiada peruntukan di bawah ASPRM 2009 yang menggariskan prosedur penahanan lanjut orang ditangkap, jika penyiasatan tidak dapat diselesaikan dalam tempoh 24 jam.

“Disebabkan tiada peruntukan tentang bagaimana tindakan terhadap orang yang ditangkap dan tidak boleh dilepaskan daripada jagaan bagi tujuan siasatan, maka dihujahkan bahawa peruntukan di bawah KTJ (adalah) ex necessitate kelompongan yang ada dalam ASPRM 2009,” katanya.

Seksyen 117 KTJ juga menurut Rifah Izzati, telah lama diguna pakai bagi menjustifikasikan penahanan menurut undang-undang ke atas orang yang ditangkap jika penyiasatan tidak boleh diselesaikan dalam tempoh 24 jam.

“Kekhilafan Majistret dalam memahami peruntukan ASPRM 2009 seperti yang dizahirkan melalui perintah menolak permohonan reman terhadap responden secara tidak langsung telah menyekat dan menafikan fungsi dan kuasa pegawai suruhanjaya untuk menyiasat mana-mana aduan atau kesalahan di bawah ASPRM 2009 tanpa sebarang justifikasi yang wajar,” katanya.

Beliau berkata, keputusan yang menolak permohonan reman yang dikemukakan SPRM itu juga, bertentangan dengan prinsip undang-undang dan objektif serta tujuan penggubalan SPRM, bagi membanteras rasuah.

Rifah Izzati berhujah terdapat keperluan untuk Mahkamah Tinggi menggunakan kuasa dan budi bicara, memperbetulkan ketidakadilan kepada pegawai SPRM dalam menjalankan siasatan disebabkan misconception of law yang berlaku di peringkat Mahkamah Majistret.

Pada 7 Jun lepas, Mahkamah Majistret di sini menolak permohonan SPRM bagi mendapatkan perintah reman terhadap KPD berusia 53 tahun, bagi membantu siasatan dakwaan meminta dan menerima rasuah secara bulanan antara RM20,000 hingga RM50,000 dalam tempoh lima tahun bermula 2017, daripada pengusaha pusat hiburan dalam daerah dia bertugas.

Sementara itu, peguam Datuk Bob S Arumugam yang mewakili KPD itu, memohon mahkamah menolak permohonan semakan itu atas alasan tangkapan di bawah akta SPRM perlu mematuhi prosedur dalam ASPRM 2009 dan permohonan reman juga perlu dikemukakan mengikut akta sama dan bukan di bawah peruntukan lain.

Beliau berkata, anak guamnya mula bertugas sebagai KPD pada pertengahan Mei 2018 sedangkan kesalahan didakwa berlaku pada 2017, dan SPRM sudah tentu telah menjalankan siasatan dengan teliti selama beberapa bulan sebelum membuat siasatan dan tangkapan. – BERNAMA


Jersi JDT diundi paling buruk?

CYBERJAYA: Umum mengetahui bahawa kelab pasukan bola sepak Johor Darul Ta’zim (JDT) sentiasa menunjukkan prestasi yang mantap.

Bagaimanapun, baru-baru ini jersi Nike yang diperkenalkan kelab itu bagi musim 2023 dinobatkan sebagai jersi terburuk untuk bulan Februari 2023.

Perkara itu tercatat hasil undian peminat sebanyak 39.8 peratus, selain reka bentuknya, peratusan tertinggi itu juga mungkin disebabkan kecenderungan peminat kelab lawan mengambil kesempatan di atas undian yang dijalankan oleh portal sukan antarabangsa, Footy Headlines.

Manakala jersi RKC Waalwijk (Stanno) berada di kedudukan kedua dengan 24.1 peratus manakala Macron disarung Basel di tempat ketiga dengan undian sebanyak 16.9 peratus.

Sebanyak 20 jersi pasukan tersenarai sebagai jersi paling buruk dan undian dijalankan oleh Footy Headlines sehingga 10 Mac lalu bagi mencari tiga yang terburuk.

Antara jenama besar yang tersenarai termasuk Adidas dan Nike manakala jenama sukan popular lain antaranya Macron, Stanno dan Uhlsport.

Author

Diyana Rahip

View all posts

View all posts


‘Kesan tapak tangan berlumpur pada kereta’ – Kru produksi sesat dalam hutan, alami peristiwa mistik

CYBERJAYA: Gara-gara mengikuti jalan yang ditunjukkan dalam aplikasi Waze, seorang kru produksi melaluii pengalaman mistik apabila sesat di dalam hutan di kawasan Jenjarom.

Menurut kisah yang dikongsi di TikTok Airil Hafiz, dia hanya mengikut jalan yang ditunjukkan oleh aplikasi Waze diberi oleh pengurus produksi tanpa mengesyaki apa-apa.

“Saya terima job shooting area Jenjarom dan di sana, saya diberikan homestay. Dipendekkan cerita, saya baru habis shooting set yang lain dan terus pergi ke homestay Jenjarom untuk set Shooting esok pagi.

“Saya bertolak dari Sungai Buloh ke Jenjarom pukul 10.30 malam dengan menggunakan Waze yang telah dikongsi oleh production manager kepada saya.

“Setelah tiba di area Jenjarom, Waze telah menunjukkan arah jalan masuk ke hutan dan ladang sawit. Saya mengikuti Waze tanpa fikir apa-apa walaupun jalan ke hutan itu gelap,” katanya.

Malah, dia dibawa masuk ke tengah-tengah hutan sampaikan jalan tar bertukar kepada tanah merah, berlopak serta bersemak.

Airil berkata, sampai sahaja di lokasi terbabit, tiada sebarang rumah di sana apatah lagi homestay.

“Saya jadi panik dan terus berpatah balik mencari jalan keluar mengikut laluan saya masuk tadi. Masa tu line handphone dah tak ada. Tak boleh nak call sesiapa. Malangnya saya tak jumpa jalan masuk tadi dan terus tersesat dalam hutan itu sekitar jam 12 malam.

Lebih memburukkan keadaan apabila jalan yang diberikan oleh aplikasi Waze sekali lagi membawanya ke tebing sungai sehingga membuatkan tayar keretanya tersangkut dalam lubang tanah.

Setelah hampir setengah jam Airil memandu kereta, akhirnya dia putus asa dan berhentikan kereta di tengah-tengah hutan serta risau minyak habis sewaktu mencuba cari jalan keluar.

“Mulut tak berhenti berselawat dan membaca surah-surah yang saya ingat. Kemudian dalam keadaan gelap gelita saya ternampak sejalur cahaya yang kecil dan agak jauh melintasi pandangan mata. Saya terus mengejar cahaya itu walaupun jaraknya sangat jauh.

“Setelah jauh mengejar, cahaya itu semakin jauh dan seakan-akan membawa saya ke satu tempat. Saya reda dan teruskan mengejar cahaya itu. Dalam hati saya dah tak peduli tentang nasib diri ini. Sama ada cahaya ini akan membawa saya keluar atau mungkin terus membuatkan saya berada di dalam hutan ini,” ujarnya.

Akhirnya, dia berjaya keluar dari kawasan hutan terbabit dan terus membuat panggilan kepada pengurus produksi untuk mengambilnya.

“Sampai di homestay, terus tidur. Keesokan paginya, saya terkejut melihat keadaan kereta yang dipandu semalam. Kereta dalam keadaan berlumpur tapi apa yang mengejutkan terdapat banyak kesan tapak tangan berlumpur pada kereta,” jelasnya.

Justeru, Airil berharap orang ramai mengambil pengajaran dari kisahnya untuk tidak terlalu bergantung terhadap aplikasi Waze.

Oleh: AIN JAPRI (Pelatih USM)

Author

Media Variasi

View all posts

View all posts


Hannah diharap dapat tangani isu dalam sukan

KUALA LUMPUR: Menteri Belia dan Sukan yang baharu, Hannah Yeoh bakal berdepan cabaran besar dalam menerajui kementerian itu, ketika tahap prestasi dan politiking dalam arena sukan dilihat tidak begitu memberangsangkan pada masa ini.

Ahli Parlimen Segambut itu yang mengangkat sumpah sebagai menteri pada Sabtu, perlu segera belajar dan menyesuaikan diri dengan sistem sukan, selain berusaha menyingkirkan politik dalam persatuan sukan kebangsaan (NSA) dan fokus terhadap kebajikan atlet demi kejayaan lebih besar terutama dalam memenangi pingat emas Olimpik pertama di temasya Paris 2024.

Bekas atlet gimnas berirama dan pemenang pingat emas Sukan Komanwel 1998, Sarina Sundara Rajah berkata sesuatu yang menarik untuk melihat bagaimana Hannah yang juga bekas Menteri Pembangunan Wanita, Keluarga dan Masyarakat itu, akan mengemudi portfolio baharunya.

Beliau berharap menteri itu dapat memperjuangkan perkara seperti Sukan Selamat, sukan wanita dan sukan peringkat akar umbi, di samping terus mengutamakan keselamatan atlet dan membentangkan Akta Sukan Selamat di Parlimen dalam masa terdekat.

“Hannah telah menjalankan tugasnya dengan baik dalam kementerian sebelum ini dan lantang memperjuangkan Rang Undang-Undang Antigangguan Seksual. Saya berharap beliau menyedari keperluan untuk bertindak segera terhadap Akta Sukan Selamat yang merangkumi semua jurang dan ketidakselarasan dalam Kanun Keseksaan, Akta Kesalahan-Kesalahan Seksual Terhadap Kanak-Kanak, dan Rang Undang-Undang Antigangguan Seksual,” katanya kepada Bernama.

Hannah, 43, merupakan wanita kedua yang pernah mengetuai kementerian itu sejak 1964, selepas Datuk Seri Azalina Othman Said pada 2004 hingga 2008.

Sarina menegaskan usaha yang telah dilakukan dalam bidang seperti membangunkan Kod Sukan Selamat dan mewujudkan Pusat Sukan Selamat untuk memastikan atlet mampu cemerlang dalam persekitaran sukan yang bebas daripada penderaan, perlu diteruskan.

“Adalah penting untuk mempunyai sistem yang bebas dan efektif bagi memastikan inisiatif pencegahan dan intervensi dapat direalisasikan sepenuhnya.

“Saya tahu beliau mempunyai minat yang mendalam terhadap kanak-kanak kerana beliau bekerja di kementerian berkaitan sebelum ini, tetapi dalam sukan menguruskan hal penderaan adalah unik. Saya berharap kementerian akan terus melibatkan seluruh komuniti sukan dalam usaha kita mewujudkan persekitaran Sukan Selamat,” katanya.

Terdahulu, Ketua Setiausaha Kementerian Belia dan Sukan Datuk M. Jana Santhiran dilaporkan berkata jumlah kes penderaan dan gangguan seksual dalam sukan membimbangkan.

Sementara itu, Naib Presiden Persekutuan Kebangsaan Berbasikal Malaysia (PKBM) Datuk Amarjit Singh Gill yakin bahawa Hannah akan menjalankan peranannya dengan berkesan dan membawa sukan Malaysia ke peringkat yang lebih tinggi.

“Menjadi harapan kami untuk menteri sendiri terlibat dengan NSA bagi memastikan ia terus ke hadapan. Kami juga mengalu-alukan penglibatan beliau terutamanya dalam persiapan ke arah Paris 2024 dan berharap dapat melakukan kunjungan hormat ke atas beliau dalam masa terdekat ini,” katanya. – BERNAMA


Aditya-L1: India bersedia lancar misi pertamanya ke Matahari

INDIA bersedia untuk melancarkan misi pemerhatian pertamanya ke Matahari, hanya beberapa hari selepas negara itu mencipta sejarah dengan menjadi yang pertama mendarat berhampiran kutub selatan Bulan.

Aditya-L1 akan dilepaskan dari landasan pelancaran di Sriharikota pada Sabtu jam 11:50 waktu India (06:20GMT).

Ia akan terletak pada jarak 1.5 juta km (932,000 batu) dari Bumi – 1% daripada jarak Bumi-Matahari.

Agensi angkasa lepas India berkata, ia akan mengambil masa empat bulan untuk menempuh jarak tersebut.

Misi berasaskan ruang angkasa pertama India untuk mengkaji objek terbesar sistem suria dinamakan sempena Surya – tuhan Hindu Matahari yang juga dikenali sebagai Aditya.

Dan L1 bermaksud titik Lagrange 1 – tempat tepat antara Matahari dan Bumi di mana kapal angkasa India akan ditempatkan.

Menurut Agensi Angkasa Eropah, titik Lagrange ialah tempat di mana daya graviti dua objek besar – seperti Matahari dan Bumi – membatalkan satu sama lain, membolehkan kapal angkasa “berlegar”.

Sebaik sahaja Aditya-L1 mencapai “tempat untuk parkir” ini, ia akan dapat mengorbit Matahari pada kadar yang sama dengan Bumi. Ini juga bermakna satelit akan memerlukan bahan api yang sangat sedikit untuk beroperasi.

Dari kedudukan pandangan ini, Aditya-L1 akan dapat melihat Matahari secara berterusan – walaupun ia tersembunyi seperti semasa gerhana – dan menjalankan kajian saintifik.

Agensi Penyelidikan Angkasa India (ISRO) tidak menyatakan berapa banyak kos misi itu, tetapi laporan dalam akhbar India menyatakannya pada 3.78 bilion rupee ($46 juta; £36 juta).

ISRO berkata, pengorbit itu membawa tujuh instrumen saintifik yang akan memerhati dan mengkaji korona suria (lapisan paling luar); fotosfera (permukaan Matahari atau bahagian yang kita lihat dari Bumi) dan kromosfera (lapisan nipis plasma yang terletak di antara fotosfera dan korona).

Kajian itu akan membantu saintis memahami aktiviti suria, seperti angin suria dan suar suria, dan kesannya terhadap Bumi dan cuaca dekat angkasa dalam masa nyata.

Bekas saintis ISRO, Mylswamy Annadurai berkata, Matahari sentiasa mempengaruhi cuaca Bumi melalui sinaran, haba dan aliran zarah dan medan magnet. Pada masa yang sama, katanya, ia juga memberi kesan kepada cuaca angkasa.

“Cuaca angkasa memainkan peranan dalam keberkesanan satelit berfungsi. Angin suria atau ribut boleh menjejaskan elektronik pada satelit, malah merobohkan grid kuasa. Tetapi terdapat jurang dalam pengetahuan kita tentang cuaca angkasa,” kata Annadurai kepada BBC.

Author

Taufik Asmady Abdul Aziz

View all posts

View all posts


Penjualan mercun, bunga api akan dibenarkan

PUTRAJAYA: Aktiviti pembakaran serta penjualan bunga api dan mercun dalam negara akan dibenarkan tidak lama lagi, tertakluk kepada peraturan serta garis panduan baharu yang akan dikeluarkan.

Menteri Pembangunan Kerajaan Tempatan, Nga Kor Ming berkata, perkara itu dipersetujui dalam mesyuarat Jemaah Menteri semalam, sebagai antara langkah yang boleh meningkatkan pendapatan negara, dan kerajaan akan mengawal aktiviti penjualannya di peringkat sumber iaitu pemborong dan pengimport.

Katanya, beliau menjangka pendapatan kerajaan akan bertambah menerusi pengenaan duti import kepada pemegang lesen, yang boleh menjangkau hingga ratusan juta, dan pengimportannya pula akan dapat dikawal selia dari segi undang-undang.

Beliau berkata, sebelum ini segala bentuk keuntungan melalui aktiviti penjualan mercun dan bunga api ini dikaut oleh sindiket yang membawa masuk produk itu ke dalam negara secara haram ketika musim perayaan, dan dari segi keselamatan pula, tiada standard keselamatan ditetapkan, menyebabkan adakalanya berlaku kemalangan.

“Kita serah kepada Kementerian Dalam Negeri untuk buat panduan dan semua peraturan, bagaimana untuk mohon lesen. Kementerian Kewangan akan tetapkan berapa peratus cukai perlu dibayar,” katanya ketika ditemui pada Majlis Jalinan Muhibah sempena Tahun Baharu Cina 2023 di sini hari ini.

Sementara itu, Kor Ming berkata, pengusaha industri makanan dan minuman (F&B) di pusat bandar raya yang didapati gagal mengekalkan Sijil A untuk tahap kebersihan tandas, tidak dibenarkan memperbaharui lesen perniagaan bermula tahun hadapan.

Beliau berkata, keputusan itu juga dipersetujui dalam mesyuarat Jemaah Menteri semalam sejajar dengan pendekatan tandas awam bertaraf ‘BMW’ iaitu Bersih, Menawan dan Wangi.

“Di peringkat kawasan bandar raya, semua pengusaha industri F&B outlet wajib mendapat sijil A untuk kebersihan tandas di restoran, hotel, warung kopi kedai mamak dan lain-lain.

“Maka dalam tempoh tiga tahun ini, kita jangka akan laksanakan dasar ini di seluruh negara, dijangka 18,000 buah tandas awam juga kita akan pastikan bersih, menawan, dan wangi, selaras dengan dasar Kementerian Pembangunan Kerajaan Tempatan,” katanya. – BERNAMA


FAM terima peletakan jawatan Mohd Saifuddin

KUALA LUMPUR: Persatuan Bolasepak Malaysia (FAM) menerima keputusan Setiausaha Agungnya Mohd Saifuddin Abu Bakar untuk meninggalkan badan induk bola sepak negara itu.

FAM dalam kenyataannya memaklumkan keputusan itu dibuat pada mesyuarat khas Jawatankuasa Eksekutif FAM kali kedua bagi penggal 2021-2025 yang diadakan hari ini.

“FAM merakamkan setinggi-tinggi terima kasih kepada beliau atas khidmat cemerlang sepanjang bersama FAM.

“Ia termasuk penganjuran perlawanan Kelayakan Piala Asia 2023 di Stadium Nasional pada Jun lepas yang melayakkan skuad Harimau Malaya ke Piala Asia 2023,” menurut kenyataan itu.

Pagi tadi, Bernama melaporkan bahawa Mohd Saifuddin mengesahkan sudah mengemukakan surat peletakan jawatannya pada minggu lepas, dengan sebab utama beliau mengambil keputusan itu adalah untuk meneruskan kerjaya di peringkat antarabangsa

Mohd Saifuddin mula menyertai FAM pada 1993 hingga 2004 sebagai Ketua Jabatan Pertandingan FAM, selain pernah menjadi Penolong Setiausaha Agung dari 2007 hingga 2009.

Bekas Perunding Teknikal Liga Profesional Oman itu, dilantik sebagai Setiausaha Agung FAM pada penghujung Ogos tahun lepas susulan kekosongan ditinggalkan Stuart Ramalingam yang dilantik sebagai Ketua Pegawai Eksekutif Liga Bolasepak Malaysia (MFL).

Mohd Saifuddin juga merupakan komisioner perlawanan Persekutuan Bolasepak Antarabangsa (FIFA) dan Konfederasi Bolasepak Asia (AFC). – BERNAMA


Fadzli MB, Nassuruddin TMB baharu Kelantan?

KOTA BHARU: Setiausaha Agung PAS, Datuk Seri Takiyuddin Hassan memberi bayangan Menteri Besar (MB) dan Timbalan Menteri Besar (TMB) baharu Kelantan ialah gabungan baharu, bukannya yang lama serta berusia 50-an.

Melihat kepada kenyataan itu antara calon yang dilihat layak untuk mengisi jawatan berkenaan ialah Datuk Dr Mohamed Fadzli Hassan (Temangan) berusia 55 tahun dan Datuk Mohd Nassuruddin Daud (Meranti), 58, manakala Timbalan Menteri Besar, Datuk Mohd Amar Abdullah (Panchor) sudah berusia 68 tahun.

Takiyuddin berkata, ada dua nama yang akan dipersembahkan kepada Sultan Kelantan, Sultan Muhammad V pada Isnin bagi mendapat perkenan.

“Mereka merupakan gabungan agamawan dan tokoh teknokrat serta boleh jadi Exco sebelum ini.

“Hendak jadi MB, TMB mesti rakyat Kelantan,” katanya semasa sidang akhbar pada malam Ahad, lapor Sinar Harian.

Sebelum itu beliau hadir ke mesyuarat PAS Pusat bersama kepimpinan PAS negeri Kelantan bagi membincangkan proses pelantikan MB, TMB serta Exco kerajaan negeri di kediaman rasmi Menteri Besar Kelantan di JKR 10, di sini yang turut dihadiri oleh Presiden, Tan Sri Abdul Hadi Awang.

Ujar Ahli Parlimen Kota Bharu itu, mesyuarat tersebut telah selesai memilih siapa calon menteri besar dan ia dipersetujui PAS Kelantan.

Kata beliau, konteks di Kelantan lain dari negeri lain kerana jawatan timbalan menteri besar yang tertulis dalam Undang-Undang Tubuh Kerajaan Negeri.

“Sebagai contoh, di Pulau Pinang tiada dalam perlembagaan namun jawatan tersebut telah dicipta.

“Bila MB dilantik… MB akan bawa 10 nama kepada Tuanku Sultan untuk dilantik sebagai Exco. Jadi di Kelantan, TMB akan dilantik dalam kalangan salah seorang Exco itu,” katanya.

Dalam perkembangan lain, Takiyuddin memberitahu, apa yang dibincangkan pada mesyuarat tersebut adalah selaras dengan peruntukan Perlembagaan Undang-undang Tubuh Kerajaan Negeri Kelantan iaitu Perkara 16 yang menyatakan bahawa ke bawah Duli Yang Maha Mulia, Sultan Kelantan terlebih dahulu melantik seorang Ahli Dewan Undangan Negeri (ADUN) yang pada pandangan Baginda mempunyai kepercayaan majoriti ahli-ahli Dewan Undangan Negeri (DUN) Kelantan.

Beliau berkata, itu kuasa mutlak Tuanku Sultan yang tidak memerlukan apa-apa nasihat daripada mana-mana pihak.

Ujarnya, apa yang dibuat oleh parti ialah mengangkat nama pada pandangan mereka yakin dan sesuai untuk Tuanku Sultan lantik sebagai menteri besar.

“Jadi esok (Isnin) sebagaimana kenyataan Menteri Besar, Datuk Ahmad Yakob tadi, beliau sendiri akan angkat nama itu kepada Tuanku Sultan.

“Saya difahamkan majlis angkat sumpah telah ditetapkan pada Selasa jam 3 petang dan proses kita ini berjalan dengan lancar,” katanya.

Media sebelum ini melaporkan, Kelantan bakal mendapat Menteri Besar dan Timbalan Menteri Besar yang baharu sekiranya PAS dan Perikatan Nasional (PN) kekal mentadbir negeri itu dalam PRN.

Takiyuddin berkata, pihaknya memutuskan perubahan kedudukan dua jawatan itu dengan mengemukakan gabungan kepimpinan baharu iaitu seorang tokoh agamawan dan seorang tokoh teknokrat, tertakluk kepada mandat rakyat dan perkenan Sultan Kelantan.

Terdahulu, Ahmad mengesahkan masalah kesihatan yang dialami menjadi sebab utama beliau menolak untuk kekal sebagai Menteri Besar jika parti itu menang pada Pilihan Raya Negeri (PRN) kali ini.

Ahmad berkata, masalah kesihatan itu melibatkan ‘slip dics’ selepas dua kali terjatuh sebelum ini selain jantung.

Author

Media Variasi

View all posts

View all posts


Mohamed Syamer pasang impian beraksi di Piala Asia 2023

KUALA TERENGGANU: Pemain tengah skuad kebangsaan, Mohamed Syamer Kutty Abba memasang impian beraksi dan bersaing dengan pemain terbaik di Piala Asia 2023 yang dijadual berlangsung di Qatar pada Januari tahun depan.

Ini kerana pemain Johor Darul Ta’zim (JDT) berusia 26 tahun itu percaya cabaran di pentas kejohanan bola sepak berprestij Asia itu dapat menjadikannya seorang pemain yang lebih baik.

“Bermain di Piala Asia adalah impian saya sebab itu adalah pentas tertinggi untuk saya berlawan dengan lawan yang lebih baik.

“Di situ juga peluang untuk saya belajar dan tempat untuk saya melakukan yang terbaik buat negara supaya pasukan melangkah lebih jauh lagi,” katanya ketika ditemui pemberita di hotel penginapan pasukan di sini, hari ini.

Mohamed Syamer turut menyasarkan untuk beraksi bersama skuad Harimau Malaya sebanyak mungkin selepas mengumpul 22 penampilan di pentas antarabangsa dan menjaringkan satu gol setakat ini.

Baginya, setiap perlawanan adalah proses pembelajaran dan beliau tidak mudah berpuas hati, sebaliknya sering berusaha memperbaiki kelemahan dalam perlawanan.

“Saya tahu setiap permainan, saya akan buat lebih baik untuk memikat hati ketua jurulatih dan untuk berikan aksi terbaik kerana pakai jersi Malaysia,” katanya.

Sementara itu, beliau berkata pasukan akan turun memburu kemenangan apabila menentang Papua New Guinea pada aksi persahabatan antarabangsa Tier 1 di Stadium Sultan Mizan Zainal Abidin, Kuala Nerus, Selasa ini.

Katanya, ketika ini setiap perlawanan adalah penting dalam persediaan pasukan menghadapi cabaran getir di Piala Asia yang menyaksikan Malaysia diundi bersama juara dua kali Korea Selatan, Jordan dan Bahrain dalam Kumpulan E.

“Jadi kita jangka perlawanan (Papua New Guinea) bukannya mudah kerana lawan akan berikan yang terbaik, kami hanya akan laksanakan arahan jurulatih dan lebih bersedia untuk perlawanan itu,” katanya.

Sebagai rekod, Malaysia menewaskan Kepulauan Solomon 4-1 pada aksi persahabatan antarabangsa Tier 1 di Stadium Sultan Mizan Zainal Abidin, Rabu lepas, sekali gus meraih kemenangan ketiga dalam aksi persahabatan sejak Mac. – BERNAMA


Tiga selamat, 2 kereta rentung dalam nahas berasingan di Klang

KLANG: Tiga pemandu yang terbabit dalam dua kemalangan berasingan di sini pada awal pagi Ahad terselamat, meskipun dua daripada kenderaan terlibat rentung.

Kejadian pertama di Lebuhraya Pulau Indah, Taman Teluk Gedung Indah, melibatkan seorang pemandu yang kenderaannya terbabas sebelum merempuh sebatang pokok.

Penolong Pengarah Bahagian Operasi Kebombaan Jabatan Bomba dan Penyelamat Negeri Selangor, Penguasa Kanan Bomba I, Ahmad Mukhlis Mukhtar berkata, pasukannya menerima panggilan kecemasan berkaitan insiden itu pada pukul 2.10 pagi.

“Seramai lima anggota dan pegawai bersama jentera dari Balai Bomba dan Penyelamat (BBP) Fire Post bergegas ke lokasi kejadian.

“Kita mendapati kebakaran melibatkan sebuah kereta jenis Perodua Axia dipandu seorang lelaki berusia lingkungan 20-an yang terbabas melanggar sebatang pokok,” katanya dalam satu kenyataan.

Menurut Ahmad Mukhlis, mangsa bagaimanapun sempat bertindak menyelamatkan diri tanpa mengalami kecederaan sebelum pihak bomba tiba di lokasi.

“Kita berjaya mengawal kebakaran pada pukul 2.30 pagi dengan api dipadamkan sepenuhnya 10 minit kemudian. Kemusnahan dianggarkan 95 peratus,” ujarnya.

Sementara itu, satu lagi kejadian, membabitkan dua buah kenderaan antara kenderaan pelbagai guna (MPV) Toyota Vellfire dan sebuah kereta jenis Audi di Jalan Perdana Indah, Klang, Selangor.

Impak insiden itu menyebabkan kenderaan MPV tersebut terbalik dan sebelum terbakar.

Bomba cuba memadam kebakaran yang berlaku terhadap kenderaan terlibat kemalangan di Lebuhraya Pulau Indah, Taman Teluk Gedung Indah, Klang, Selangor pada Ahad. — Bomba

Ahmad Mukhlis berkata, pihaknya menerima panggilan kecemasan berkaitan insiden itu pada pukul 2.43 pagi.

“Seramai tujuh anggota dan pegawai bersama jentera dari BBP Kota Raja ke lokasi kejadian,” katanya yang memaklumkan kenderaan MPV itu dipandu seorang lelaki berusia 39 tahun.

Menurutnya, dalam kejadian berkenaan, MPV dipandu lelaki berkenaan dipercayai melanggar bahagian belakang kereta Audi terbabit yang berada di laluan sama.

“Kebakaran berjaya dikawal dan dipadamkan sepenuhnya pada jam 3.10 pagi, manakala kereta Audi yang tidak terbakar dibawa ke balai polis sebelum pihak bomba tiba di lokasi kejadian.

“Kedua-dua pemandu itu tidak mengalami kecederaan, anggaran kemusnahan kenderaan yang terbakar dianggarkan 90 peratus,” katanya.

Author

Fazleen Safina Abd Jamil

View all posts

View all posts


Briged Al-Qassam musnahkan 21 kenderaan tentera Israel di Gaza

BANDAR GAZA, Palestin: Briged Al-Qassam mengumumkan Khamis bahawa pejuangnya memusnahkan 21 kenderaan tentera Israel di kawasan Genting Gaza dan meratakan sebuah bangunan di Beit Hanoun di mana tentera Israel bersembunyi.

Dalam kenyataan berasingan di Telegram, sayap bersenjata kumpulan Palestin Hamas berkata, ia menyasarkan lima jip tentera yang cuba menyusup ke barat Beit Lahia dengan peluru berpandu anti-perisai Al-Yassin 105, mengakibatkan kemusnahan dua jip, Wolf Armored Vehicle dan Defender, yang ditembak dengan mesingan pada jarak dekat.”

Ia selanjutnya berkata, pejuangnya bertempur dengan “pasukan Zionis yang diperkuatkan di dalam sebuah bangunan di Beit Hanoun dengan 12 peluru anti-kubu TBG Al-Yassin,” yang membawa kepada kemusnahan sepenuhnya bangunan itu dan membunuh atau mencederakan semua tentera Israel.

Kemudian, ia menjelaskan bahawa sejak pagi Khamis, mereka berjaya “memusnahkan sebuah rumah di mana tentera pendudukan Israel berkubu, menyebabkan kematian, dan memusnahkan 21 kenderaan Zionis, sama ada sepenuhnya atau sebahagian, di semua paksi pencerobohan di Genting Gaza.”

Tiada komen setakat ini daripada tentera Israel mengenai kenyataan tersebut. – Anadolu

Author

Taufik Asmady Abdul Aziz

View all posts

View all posts


Kekecohan Tenom: Peter Anthony ditahan bantu siasatan

KOTA KINABALU: Presiden Parti Kesejahteraan Demokratik Masyarakat (KDM), Datuk Peter Anthony ditahan di sini tengah malam tadi bagi membantu siasatan berhubung insiden kekecohan di Pusat Penamaan Calon Pilihan Raya Umum Ke-15 (PRU15) Parlimen Tenom semalam.

Ahli Dewan Undangan Negeri Melalap itu bagaimanapun dilepaskan dengan jaminan polis pagi ini.

Pesuruhjaya Polis Sabah, Datuk Idris Abdullah berkata, pihaknya sedang menyiasat insiden itu di bawah Seksyen 24A(2) Akta Pilihan Raya 1954 dan Seksyen 147 Kanun Keseksaan.

“Siasatan lanjut pihak polis seterusnya membawa kepada tangkapan Datuk Peter Anthony bagi membantu siasatan. Siasatan dan dokumentasi polis berjalan dengan lancar dan beliau diberi (dibebaskan dengan) jamin polis pagi ini,” katanya menerusi kenyataan hari ini.

Peter ditahan ketika hadir di pejabat Jabatan Siasatan Jenayah Balai Polis Karamunsing di sini.

Semalam, tular di media sosial rakaman video kejadian kekecohan di luar pusat penamaan calon itu yang menunjukkan sekumpulan individu, dipercayai penyokong KDM, merusuh sehingga memaksa anggota keselamatan melepaskan gas pemedih mata.

Idris dilaporkan berkata, kekecohan itu berpunca daripada penolakan pencalonan Peter oleh Suruhanjaya Pilihan Raya dengan alasan beliau masih mempunyai kes mahkamah yang belum selesai.

Pada 26 Mei 2022, Mahkamah Sesyen Kuala Lumpur menjatuhkan hukuman penjara tiga tahun dan denda RM50,000 terhadap Peter selepas didapati bersalah memalsukan surat berhubung kontrak kerja penyelenggaraan dan perkhidmatan Sistem Mekanikal dan Elektrik (M&E) di Universiti Malaysia Sabah.

Mahkamah itu juga pada 1 Ogos lepas membenarkan permohonan Peter bagi menggantung hukuman dan sabitan salah terhadapnya.

Peter memfailkan permohonan tersebut bagi membolehkannya bertanding pada PRU15. – BERNAMA


Cadangan tawaran pajakan Kampung Baru tak wajar – Anwar

KUALA LUMPUR: Kerajaan tidak bersetuju dengan cadangan penawaran pajakan bagi pembangunan kawasan Kampung Baru di ibu negara yang boleh menjejaskan hak orang Melayu, kata Perdana Menteri, Datuk Seri Anwar Ibrahim.

Beliau yang juga Menteri Kewangan berkata, terdapat cadangan membawa syarikat swasta bagi pembangunan kawasan itu tetapi menjejaskan kepentingan kaum Melayu dan ia tidak boleh diterima.

Selain menyifatkan cadangan penawaran pajakan sehingga 99 tahun tidak wajar, Anwar meminta ruang untuk mengkaji cadangan itu secara terperinci.

“Kita akan bincang dengan mantan Menteri Wilayah Persekutuan dan pastikan pembangunaan berjalan tetapi kepentingan masyarakat Melayu di Kampung Baru dipertahankan.

“Kalau ada pajakan itu untuk 60, 99 tahun akan timbul keresahan masyarakat Melayu. Cadangan tentang pajakan ini, saya tak boleh terima… beri ruang saya kaji semula dan rujuk pendapat masyarakat tempatan sendiri,” kata beliau pada sesi Waktu Pertanyaan-Pertanyaan Menteri di Dewan Rakyat hari ini.

Anwar menjawab soalan Azli Yusof (PH-Shah Alam) berhubung sama ada kerajaan bercadang meneruskan pembanguanan Kampung Baru secara menyeluruh selaras dengan sasaran Kuala Lumpur Smart City 2030.

Perdana Menteri berkata, dalam soal pembangunan di Kampung Baru setiap kaedah atau langkah yang diambil perlu berlandaskan prinsip menjaga kepentingan wilayah Melayu (rizab kawasan Melayu) di Kuala Lumpur, walaupun tindakan itu mengambil masa yang lama.

Menjawab soalan tambahan Datuk Seri Dr Ismail Abd Muttalib (PN-Maran) mengenai jaminan kerajaan melaksanakan janji berkaitan pembangunan Kampung Baru, Anwar menegaskan terdapat tindakan yang telah dilaksanakan dan ia bukan sekadar jaminan (kata-kata) semata-mata.

“Saya telah beri jaminan, malah telah menangguhkan beberapa program yang saya tidak yakin (ia) akan mempertahankan hak orang Melayu di situ… tindakan sudah diambil.

“Dari segi perumahan, gerai dan juga (projek) smart city, semua itu dilakukan tanpa menjejaskan (hak Melayu). Saya sudah beri ketetapan dan pegawai-pegawai juga sudah sedia maklum.

“Semua keputusan dulu yang selari pendirian ini (menjaga hak Melayu) akan diteruskan, tetapi dasar yang menjejaskan kerangka besar dasar (jaga hak Melayu) tidak diterima… kita tunggu dan saya akan buktikan,” katanya. – BERNAMA


Guna air Sprite cuci kelemumur di kepala? Lelaki ini kongsi tips ‘low cost’ jaga rambut

KELEMUMUR yang terhasil di rambut pastinya membuatkan seseorang itu berasa tidak selesa kerana mengalami kegatalan di kepala.

Pelbagai produk anti-kelemumur dijual di pasaran namun bukan semuanya berhasil menghilangkan debuan kecil itu.

Baru-baru ini tular di media sosial video seorang lelaki dipercayai pemilik salun rambut berkongsi cara mudah menghilangkan kelemumur di rambut dengan hanya menggunakan tiga bahan sahaja.

Menerusi perkongsian video di Facebook LADbibble, lelaki berkenaan menunjukkan teknik unik untuk mencuci rambut iaitu dengan memakai lemon, telur dan air gas jenama Sprite.

Dalam video itu, kelihatan lelaki itu mencuci rambut seorang lelaki yang dipercayai pelanggannya bermula dengan menggosok sebiji lemon yang dipotong dua ke seluruh kepala.

Kemudian, dia mengambil dua biji telur lalu dipecahkan dan melumurkan telur itu di seluruh bahagian kepala termasuklah kawasan kulit kepala.

Selepas menggunakan dua bahan itu, lelaki berkenaan kemudian mengambil satu tin air Sprite lalu menuangnya di serata kawasan kepala pelangganya itu.

Mungkin kelihatan tidak masuk akal, namun hasil memaparkan rambut pelanggannya itu kelihatan bersih dari segala kelemumur dan berkilau.

Tonton video asal disini: CUCI RAMBUT GUNA AIR SPRITE

Author

Diyana Rahip

View all posts

View all posts


Seludup barang terlarang ke penjara guna dron, tiga lelaki ditahan

KOTA BHARU: Polis Diraja Malaysia (PDRM) menahan tiga orang lelaki yang dipercayai menggunakan dron untuk membawa masuk barang terlarang ke dalam kawasan Penjara Machang.

Ketua Polis Kelantan, Datuk Muhamad Zaki Harun berkata, Bahagian Siasatan Jenayah Ibu Pejabat Polis Daerah (IPD) Machang telah terima maklumat berhubung satu unit dron yang kelihatan diterbangkan dan menceroboh kawasan penjara kira-kira jam 1.05 pagi pada 12 Disember lalu.

Menurutnya lagi, dron berkenaan dipercayai digunakan oleh pengendalinya untuk membawa masuk barang terlarang ke dalam kawasan Penjara Machang.

“Susulan itu, pihak kami telah berjaya mengesan peranti yang digunakan di kawasan berdekatan iaitu di Jalan Kuing Indah, Kampung Pangkal Meleret, Machang.

“Semasa serbuan dilakukan, tiga lelaki berusia 35 hingga 39 tahun bertindak tergesa-gesa masuk ke dalam sebuah kereta jenis Honda CRV dan memecut laju melarikan diri apabila menyedari kehadiran polis,” katanya dalam satu kenyataan hari ini.

Tambah beliau, ketiga-tiga suspek itu berjaya ditahan di Jalan Utama Kuala Krai-Kota Bharu di Kampung Bukit Belah, Machang.

“Pemeriksaan yang dijalankan ke atas kereta dan tiga suspek membawa kepada penemuan 41 bungkusan kecil mampat disyaki tembakau, 20 biji mercun bola, 13 bungkusan tembakau dan alat kawalan jauh dron model rc123.

“Turut ditemui ialah lima unit telefon bimbit, dua unit power bank, satu bilah parang, sabit, alat penimbang digital, dua gulung dawai besi, plastik pembalut dan tiga gulung tali nylon berwarna kekuningan,” katanya.

Katanya, kesemua suspek telah disiasat atas kesalahan Seksyen 447 Kanun Keseksaan, Seksyen 8 Akta Bahan Letupan 1957 dan Seksyen 6 Akta Bahan Kakisan, Letupan Dan Senjata Berbahaya 1958.

“Pada 19 Disember lalu mereka telah dituduh di Mahkamah Majistret Machang dan telah mengaku bersalah untuk kesalahan di bawah seksyen 58(1) Akta Penjara 1995 baca bersama Seksyen 34 Kanun Keseksaan dan Peraturan 140 Peraturan-Peraturan Penerbangan Awam 2016 (MCAR) dibaca bersama Seksyen 34 Kanun Keseksaan.

“Pada 20 Disember, salah seorang daripada mereka dituduh di Mahkamah Sesyen Kota Bharu dan mengaku bersalah di bawah Seksyen 6 Akta Bahan-Bahan Kakisan, Letupan dan Senjata Berbahaya 1957,” katanya.

Jelasnya, suspek dijatuhkan hukuman penjara lima tahun setiap satu pertuduhan serta satu sebatan dan hukuman berjalan serentak.

Author

Diyana Rahip

View all posts

View all posts


Pembedahan penggantian sendi lutut, pinggul secara robotik kini tersedia di HKL

Ketua Unit Penggantian Sendi HKL Dr G. Kunalan berkata perkhidmatan itu disediakan sejak Julai lepas selepas menerima satu unit Robotic Surgical Assistant (ROSA) daripada sebuah syarikat swasta di Amerika Syarikat.

Beliau berkata robot ROSA yang dipinjamkan selama setahun kepada HKL membolehkan sebanyak 21 pembedahan penggantian sendi dilakukan setakat ini, termasuk empat kes kompleks yang memerlukan kepakaran sistem komputer navigasi.

“Dengan penggunaan robot ini, ketepatan menempatkan implan di bahagian yang dikehendaki boleh mencapai sehingga 98 peratus berbanding hanya kira-kira 94 peratus jika menggunakan kaedah konvensional.

“Ini sekali gus mengurangkan kesakitan dialami pesakit selepas pembedahan dan berupaya untuk pulih dengan lebih cepat, selain menjadikan implan dibuat bertahan untuk tempoh yang lama,” katanya selepas bengkel pembedahan robotik sendi pertama di hospital itu hari ini.

Dr Kunalan berkata penggunaan robot itu juga membantu pakar bedah merancang pembedahan menggunakan data prapembedahan pesakit daripada imbasan tomografi berkomputer dan sinar-x agar pembedahan dapat dilakukan dengan lebih selamat.

“Oleh kerana ia (robot) hanya dipinjamkan kepada HKL dan kos (pembelian) setiap robot adalah antara RM3 juta hingga RM6.5 juta, kita berharap Kementerian Kesihatan (KKM) akan mempertimbangkan mendapatkan robot ini untuk kegunaan pakar di empat hospital yang menyediakan perkhidmatan subpengkhususan ini.

“Keempat-empat hospital itu ialah HKL, Hospital Umum Sarawak, Hospital Raja Perempuan Zainab II (HRPZ II) Kota Bharu (Kelantan) dan Hospital Sultanah Bahiyah, Alor Setar (Kedah),” katanya.

Sementara itu, Ketua Sub Kepakaran Artroplasti KKM Dr Mohd Yusof Ibrahim berkata evolusi pembedahan penggantian sendi secara robotik terbukti mengurangkan kebarangkalian pembedahan ulangan dan penggunaan tenaga manusia.

“Kaedah pembedahan konvensional biasanya menyebabkan kebarangkalian pembedahan ulangan yang tinggi kerana ketidaktepatan menempatkan implan di tempat yang sepatutnya.

“Selain itu, kaedah konvensional memerlukan sekurang-kurangnya empat pakar terlibat dalam pembedahan berbanding hanya dua atau tiga orang jika menggunakan bantuan robot,” katanya.

Dr Mohd Yusof berkata di Malaysia dianggarkan 10 peratus daripada keseluruhan populasi dewasa memerlukan pembedahan artroplasti kerana kerosakan pada sendi lutut atau pinggul.

“…tetapi pada masa ini, saya rasa masyarakat kita masih kurang kesedaran mengenai pembedahan ini kerana hanya satu hingga dua peratus sahaja yang sanggup membuat pembedahan berbanding di Singapura dan Thailand.

“Singapura contohnya menjalankan lebih daripada 100 pembedahan ini dalam tempoh seminggu sedangkan negara kita contohnya di HRPZ II, hanya ada 10 atau 12 pembedahan seminggu. Jadi sokongan kerajaan terhadap penggunaan robotik diperlukan kerana akan menjadi kekuatan dalam KKM,” katanya. – BERNAMA


Kerajaan cadang henti bayar EFT kepada Kelantan

PUTRAJAYA: Kerajaan bercadang menghentikan pembayaran Ecological Fiscal Transfer for Biodiversity Conservation (EFT) kepada negeri Kelantan sekiranya cadangan pengubahan Pemuliharaan dan Pembangunan Kawasan Sensitif Alam Sekitar (KSAS) diteruskan.

Menteri Sumber Asli, Alam Sekitar dan Perubahan Iklim (NRECC), Nik Nazmi Nik Ahmad berkata, ini kerana ia tidak selari dengan prinsip pelaksanaan EFT yang diperkenalkan pada tahun 2019 bagi melindungi dan memulihara kawasan penting untuk kepelbagaian biologi termasuk KSAS.

Katanya, sejak tahun 2019 hingga tahun ini lebih RM29 juta telah diperuntukkan kepada Kerajaan Kelantan.

“Pada tahun 2019 Kelantan menerima jumlah peruntukan sebanyak RM5.81 juta, RM5.93 juta (2020), RM5.93 juta (2021) dan RM11.47 bagi tahun ini,” katanya dalam kenyataan di sini hari ini.

Jelasnya, di bawah Belanjawan 2024, Perdana Menteri, Datuk Seri Anwar Ibrahim telah menaikkan jumlah peruntukan EFT untuk seluruh negara dari RM150 juta setahun pada tahun ini kepada RM200 juta tahun depan yang sebelum itu EFT adalah RM70 juta setahun.

“Oleh itu, Kerajaan Kelantan sepatutnya memanfaat peruntukan EFT yang telah disediakan dengan melaksanakan lebih banyak inisiatif bagi meningkatkan usaha pemeliharaan dan pemuliharaan kepelbagaian biologi,” ujarnya.

Tambahnya, cadangan perubahan Pelan Pembangunan yang melibatkan pengubahsuaian KSAS di Kelantan juga akan menjejaskan usaha-usaha pemuliharaan kepelbagaian biologi dan tidak selari dengan Dasar Kepelbagaian Biologi Kebangsaan 2022-2030 (DKBK 2022-2030) yang baru dilancarkan pada 24 Oktober lalu.

“Di bawah DKBK 2022-2030, telah digariskan keperluan untuk mengukuhkan perlindungan kawasan penting kepelbagaian biologi sebagai KSAS dalam Pelan Pembangunan di peringkat negeri dan tempatan.

“Ia turut menjejaskan sasaran negara untuk meningkatkan peratusan kawasan perlindungan (protected areas) bagi memenuhi obligasi di bawah Konvensyen Kepelbagaian Biologi.

“Selain itu, pengubahsuaian KSAS juga akan memberi impak kepada komitmen Malaysia terhadap Sidang Kemuncak Bumi di Rio de Janeiro, Brazil, pada tahun 1992, yang beriltizam untuk mengekalkan sekurang-kurangnya 50 peratus daripada keluasan tanah negara dilitupi pokok-pokok dan kawasan hutan dicapai,” katanya.

Dalam pada itu, Nik Nazmi berharap agar Kerajaan Kelantan menimbang semula cadangan pengubahan Rancangan Pemajuan melibatkan KSAS di negeri berkenaan dan bersama-sama dengan Kerajaan Persekutuan melalui NRECC mengukuhkan pengurusan kepelbagaian biologi negara. – Kosmo!

Author

Media Variasi

View all posts

View all posts


PDRM siasat video tular dua lelaki hina nabi

KAJANG: Kementerian Dalam Negeri (KDN) mengesahkan telah menerima laporan berhubung video tular dalam media sosial berkaitan dua lelaki dipercayai menghina Nabi Muhammad SAW.

Menteri Dalam Negeri, Datuk Seri Saifuddin Nasution Ismail berkata, siasatan kini sedang dilakukan Polis Diraja Malaysia.

“Sudah tentu KDN akan memberi keutamaan kepada perkembangan kes ini yang tentunya tidak sihat sama sekali dalam konteks amalan beragama di negara ini,” katanya dalam sidang media selepas Majlis Sambutan Hari Penjara ke-233 di Maktab Penjara Kajang, di sini hari ini.

Turut hadir, Ketua Setiausaha KDN, Datuk Ruji Ubi dan Ketua Pengarah Jabatan Penjara, Datuk Nordin Muhamad.

Baru-baru ini, tular rakaman video berdurasi 52 saat dalam media sosial memaparkan dua lelaki dipercayai menghina Nabi Muhammad SAW. – BERNAMA


Lelaki Jepun ‘steady’ daki Gunung Kinabalu pakai sut lengkap untuk..

BARU-baru ini tular rakaman video seorang lelaki Jepun dengan ‘steady’ mendaki Gunung Kinabalu dengan segak memakai sut lengkap.

Difahamkan, lelaki yang dikenali sebagai Nobutaka Sada berpakaian sedemikian adalah untuk tujuan pemasaran dan pengiklanan.

Untuk pengetahuan, Nobutaka Sada merupakan seorang tukang jahit yang membuat sut perniagaan.

Malah, lelaki yang meraih perhatian warga net ini juga mempunyai jenama sut tersendiri dikenali ‘SADA’.

Menariknya, Sada seringkali membuat video pemasaran jenama SADA dengan gaya tersendiri seperti merakam video dalam keadaan luar biasa dan lokasi yang tidak dijangka.

Meskipun kelihatan seperti ‘tidak masuk akal’ mendaki gunung dengan berpakaian sedemikian, namun semua itu tidak menjadi halangan buat Sada kerana dia akhirnya berjaya menawan puncak Gunung Kinabalu dengan memakai sut jenama SADA itu.

“Mendaki Gunung Kinabalu, puncak tertinggi Malaysia di Borneo dengan memakai SADA sut!”

“Gunung Kinabalu lebih tinggi daripada Gunung Fuji pada ketinggian 4095m! Di samping itu, saya dapat tinggal di pondok di tengah-tengah cahaya bintang, mendaki trek yang curam, dan menikmati sinaran cahaya di puncak gunung.

“Kami mendaki pada ketinggian 2,300m dalam kelembapan tropika, dan dihujani, tetapi sut SADA mengekalkan tahap yang baik untuk menghadiri mesyuarat perniagaan!

“SADA’s order suit is okay for climbing Mount Kinabalu!” tulisnya di Facebook.

Dalam pada itu, dia turut memaklumkan akan memuat naik video pendakiannya memakai sut SADA di Gunung Kinabalu menerusi saluran YouTube rasminya @ordersuitSADA.

Author

Diyana Rahip

View all posts

View all posts


Pandelela diangkat sebagai Ikon Perpaduan Negara

KUALA LUMPUR: Ratu terjun negara, Datuk Pandelela Rinong diangkat sebagai Ikon Perpaduan Negara baru-baru ini, persidangan Dewan Rakyat diberitahu hari ini.

Menteri Perpaduan Negara, Datuk Aaron Ago Dagang berkata selain pemimpin, seniman dan legenda sukan, kementeriannya kini turut menjadikan Pandelela sebagai ikon untuk mengeratkan perpaduan dalam kalangan rakyat.

“Sekarang ini kita melihat perenang juga menjadi ikon, kita masukkan beliau ke dalam agensi bawah kita seperti Pandelela supaya beliau menjadi ikon di Kementerian Perpaduan Negara,” katanya semasa sesi soal jawab pada persidangan Dewan Rakyat di sini hari ini.

Beliau menjawab soalan tambahan Aminolhuda Hassan (PH-Sri Gading) yang ingin tahu sama ada kementerian berhasrat untuk menghasilkan filem pendek mengenai kisah legenda sukan bagi memupuk perpaduan seperti yang dicadangkan beliau.

Untuk rekod, penerjun dari Sarawak berusia 29 tahun itu pernah menjadi Ikon Belia Sukan Negeri Sarawak pada 2016 dan Ikon Sukan Yakult 2017.

Aaron berkata, Seniman Agung Allahyarham Tan Sri P. Ramlee yang diangkat sebagai ikon perpaduan turut diperkenalkan kepada golongan belia di negara ini melalui Pameran Eksklusif Seniman Agung P. Ramlee pada Mac lepas.

Sementara itu, beliau berkata Kementerian Perpaduan Negara tidak terlibat dalam proses pemantauan dan suntingan drama dan filem kerana urusan berkaitan proses penerbitan serta penggambaran filem dilaksanakan Perbadanan Kemajuan Filem Nasional Malaysia (FINAS).

Katanya, urusan pemberian kelulusan ke atas kandungan filem sebelum ditayangkan kepada masyarakat umum pula terletak di bawah tanggungjawab Lembaga Penapis Filem (LPF).

Bagaimanapun, Aaron berkata, peranan Kementerian Perpaduan Negara adalah melalui usaha pemantauan melalui sistem e-SEPAKAT bagi setiap isu melibatkan keharmonian dan perpaduan selain melaksanakan program dialog atau perbincangan kefahaman antara agama.

“Kalau masalah (isu) itu lebih ketara, di Jabatan Perpaduan Negara, kita ada Mediator Komuniti yang selalunya menjalankan tugas untuk membuat mediasi ke atas masalah.

“Jika ia lebih ketara, ia akan dirujuk kepada agensi berkaitan seperti PDRM (Polis Diraja Malaysia), MCMC (Suruhanjaya Komunikasi dan Multimedia) dan PBT (Pihak Berkuasa Tempatan),” katanya.

Beliau menjawab pertanyaan Wan Razali Wan Nor (PN-Kuantan) mengenai penglibatan kementerian berkenaan dalam proses pemantauan dan suntingan drama serta filem bagi memastikan nilai-nilai kerukunan dalam karya yang dihasilkan selain tidak menyentuh sensitiviti kaum dan agama. – BERNAMA


BTS julung kali bakal gegar Piala Dunia FIFA 2022

KUALA LUMPUR: Kumpulan ‘boy band’ Korea Selatan, BTS bakal menggegar bola sepak dunia dengan lagu baharu rasmi Piala Dunia FIFA yang berlangsung November depan.

Ia susulan kerjasama BTS sebagai duta Hyundai yang juga penaja, Piala Dunia FIFA Qatar 2022.

Peminat BTS Army pastinya tidak melepaskan peluang menyaksikan bintang pujaan mereka menjadi tumpuan utama sekali gus menonton perlawanan kejohanan bola sepak popular di dunia itu.

Naskah Waka Waka nyanyian Syakira dan We Are One oleh penyanyi rap terkenal, Pitbull, masing-masing sebelum ini pernah menjadi lagu paling ikonik Piala Dunia Afrika Selatan 2010 dan edisi Brazil empat tahun berikutnya.

Selain BTS, ramai lagi ikon dunia seperti legenda England, Steven Gerrard, pemain legenda Korea Selatan Park Jisung, Nadia Nadim, dan Jeremy Scott.

Piala Dunia kali ini dijangka akan menjadi edisi terakhir untuk beberapa pemain bintang dunia seperti Cristiano Ronaldo dan Lionel Messi atas faktor usia.

Author

Fhatihah Zakinan

View all posts

View all posts


Demi kemudahan pelajar, Pakcik Lan derma motosikal kesayangan

CYBERJAYA: Satu perkara menyentuh hati apabila seorang lelaki warga emas dengan besar hati menderma motosikal kesayangannya kepada seseorang yang memerlukan di Johor.

Menerusi hantaran di pertubuhan bukan kerajaan (NGO), Shuang Fu Johor Bahru, lelaki tua dikenali sebagai Pakcik Lan, itu menghubungi pihak Shuang Fu untuk mendapatkan bantuan dalam memberikan motosikalnya.

Perkara itu berikutan Pakcik Lan mengalami kecederaan di bahagian kaki sekali gus membuatkan dia tidak berupaya menunggang motosikal itu lagi.

“Pada 19 Julai lalu, seorang lelaki tua dikenali Pakcik Lan datang ke Johor Bahru Clubhouse dan berkata, dia mahu menyumbangkan kenderaan bermotor yang sering digunakannya untuk pergi ke Shuangfu.

“Selepas diamati, rupa-rupanya Pakcik Lan yang berusia dalam lingkungan 70-an itu mengalami kecederaan di bahagian kaki hingga mengakibatkan dia tidak boleh menggunakan motor itu lagi.

“Uncle Lan dengan penuh semangat memberitahu kenderaan bermotor tersebut telah dibaiki dan semua dokumen kad telah lengkap,” maklum Shuang Fu.

Susulan itu, pihak Shuang Fu menghubungi 448 Foodbank Johor bagi mencari penerima yang benar-benar memerlukan motosikal itu.

Berdasarkan perkongsian itu, seorang pelajar dari Universiti Teknologi Malaysia (UTM) terpilih sebagai penerima motosikal tersebut.

Pemilihan itu dibuat kerana pelajar berkenaan dilaporkan tidak mempunyai pengangkutan sendiri dan terpaksa bergelut untuk berulang-alik ke kampus.

Selepas disahkan pelajar itu bakal menjadi pemilik baharu motosikal tersebut, 448 Foodbank Johor mengatur pertemuan Pakcik Lan dan pelajar berkenaan secara peribadi malah mengadakan acara “serah terima tugas” bagi memperingati detik yang menyentuh hati itu.

Author

Diyana Rahip

View all posts

View all posts


Polis siasat individu muat naik video cemar imej PDRM

KUALA LUMPUR: Polis sedang menyiasat satu video berunsur fitnah terhadap seorang anggota polis trafik yang sedang menjalankan tugas dalam operasi penguatkuasaan lalu lintas di Petaling Jaya di sini yang tular di media sosial.

Timbalan Ketua Polis Daerah Petaling Jaya, Supt Ku Mashariman Ku Mahmood berkata, pihaknya mengesan video yang dimuat naik di aplikasi TikTok itu pada 6.30 petang semalam.

“Klip video dimuat naik pemilik akaun @goodmorninglim memaparkan seorang pegawai polis sedang bertugas semasa operasi penguatkuasaan lalu lintas berhampiran lampu isyarat Jalan PJS 3/44 bagi mengesan pemandu yang menggunakan alat komunikasi semasa memandu.

“Video tersebut turut disertakan dengan kapsyen menyindir iaitu “05/12 Look got people here (Lihat ada orang di sini) cari makan” dan emoji muka ketawa bersama karung wang,” katanya dalam kenyataan hari ini.

Beliau berkata, perbuatan individu memuat naik video klip tersebut boleh mendorong masyarakat memandang serong terhadap tugas polis selaku penjawat awam dan menjatuhkan imej Polis Diraja Malaysia (PDRM).

Katanya, kes itu disiasat mengikut Seksyen 500 Kanun Keseksaan dan Seksyen 233 Akta Komunikasi dan Multimedia 1998 bagi kesalahan fitnah dan penyalahgunaan media sosial.

“Polis menasihatkan masyarakat supaya tidak menyalahgunakan media sosial, menyebarkan berita tidak benar dan membuat spekulasi yang boleh menggugat ketenteraman awam,” katanya.

Semalam, tular di media sosial satu video berdurasi 25 saat dimuat naik individu berkenaan yang memaparkan seorang anggota polis trafik sedang menjalankan tugas berhampiran lampu isyarat di Petaling Jaya beserta kapsyen berunsur negatif. – BERNAMA


Keahlian tergugur automatik jika sokong, tanding atas tiket selain UMNO – Ahmad Maslan

KUALA LUMPUR: Ahli UMNO yang menjadi calon, pencadang dan penyokong kepada parti lawan pada Pilihan Raya Umum ke-15 (PRU15) akan terjejas kerana keahlian selaku ahli parti itu tergugur secara automatik mengikut Fasal 20.11 Perlembagaan UMNO.

Setiausaha Agung UMNO, Datuk Seri Ahmad Maslan memaklumkan tindakan itu dilaksanakan selari dengan fasal berkenaan dan pihaknya akan memantau secara berterusan sekiranya terdapat mana-mana ahli yang terlibat dengan aktiviti menyokong parti lawan sepanjang kempen PRU15 berlangsung selain berdepan tindakan pemecatan keahlian serta-merta.

Tambah beliau, UMNO telah meneliti senarai calon yang mengemukakan pencalonan dan diterima oleh Suruhanjaya Pilihan Raya (SPR) bagi menyertai PRU15.

“Berdasarkan laporan yang diterima, terdapat ahli UMNO yang menjadi calon, pencadang dan penyokong kepada parti lawan.

“Sehubungan itu, keahlian mereka dalam UMNO dengan ini tergugur secara automatik sesuai dengan Fasal 20.11 Perlembagaan UMNO.

“UMNO tidak akan bertolak ansur terhadap tindakan-tindakan khianat oleh mana-mana ahlinya,” maklumnya menerusi kenyataan media hari ini.

Proses penamaan calon PRU15 kali ini menyaksikan penyandang kerusi Parlimen Arau, Datuk Seri Shahidan Kassim dan penyandang kerusi Parlimen Maran, Datuk Seri Dr Ismail Abd Muttalib, yang kedua-duanya merupakan pemimpin UMNO bertindak mempertahankan kerusi masing-masing atas tiket Perikatan Nasional (PN).

Manakala penyandang kerusi Parlimen Padang Besar, Datuk Zahidi Zainul Abidin turut bertanding mempertahankan kerusi berkenaan serta merebut kerusi Dewan Undangan Negeri (DUN) Titi Tinggi atas tiket Bebas.


Anwar bantah permohonan Sanusi berkaitan pengampunan diraja

KUALA LUMPUR: Datuk Seri Anwar Ibrahim membantah permohonan difailkan oleh Datuk Seri Muhammad Sanusi Md Nor supaya Mahkamah Tinggi menentukan persoalan undang-undang berkaitan pengampunan diraja yang diberikan kepada Perdana Menteri itu, lima tahun lepas.

Permohonan tersebut dikemukakan berikutan saman fitnah Anwar terhadap Menteri Besar Kedah itu berhubung ucapan berbaur fitnah mengaitkannya dengan perlakuan tidak bermoral dalam satu kempen ceramah ‘Jelajah PN Best Tambun’.

Menurut Anwar, permohonan Muhammad Sanusi mengenai pengampunan diraja yang diberikan oleh Yang di-Pertuan Agong terhadapnya (Anwar) pada 16 Mei 2018 adalah di luar bidang kuasa mahkamah.

Presiden PKR itu berkata, berdasarkan Perkara 42 Perlembagaan Persekutuan dibaca bersama Perkara 181, memperuntukkan kuasa Yang di-Pertuan Agong untuk memberikan pengampunan adalah kuasa yang tetap dan tidak terjejas.

“Terdapat pelbagai kes di Mahkamah Persekutuan dan Mahkamah Rayuan yang mendukung prinsip perundangan itu dengan memutuskan bahawa mahkamah tidak boleh mengesahkan atau mevariasikan apa-apa keputusan Yang di-Pertuan Agong.

“Ia termasuk keputusan untuk memberikan saya pengampunan, secara langsung membuktikan bahawa mahkamah tidak mempunyai apa-apa bidang kuasa untuk berbuat demikian,” katanya menerusi afidavit jawapan yang difailkan pada 25 April lepas menerusi Tetuan S.N. Nair di Mahkamah Tinggi Alor Setar.

Anwar menegaskan bahawa permohonan Muhammad Sanusi adalah tidak relevan, remeh, mengaibkan kuasa-kuasa Yang di-Pertuan Agong dan merupakan penyalahgunaan proses mahkamah untuk membuat keputusan ke atas perkara-perkara yang tidak boleh diputuskan.

“Selaras pengampunan diberikan oleh Yang di-Pertuan Agong pada 16 Mei 2018, saya diampunkan secara penuh dan segala keburukan ke atas diri saya termasuk rekod-rekod mahkamah adalah diketepikan dan apa-apa kenyataan menyentuh perkara sama adalah fitnah serta boleh diambil tindakan,” kata Anwar menerusi afidavit itu.

Pada 31 Mac lepas, Muhammad Sanusi memfailkan permohonan bagi mendapatkan perintah mahkamah untuk menentukan beberapa persoalan undang-undang antaranya sama ada pengampunan diraja diberikan kepada Anwar pada 16 Mei 2018 adalah satu pengampuan penuh yang boleh mengetepikan sabitan kes jenayahnya.

Permohonan itu difailkan Muhammad Sanusi antaranya atas alasan berdasarkan rekod-rekod yang dirujuk olehnya, tidak terdapat sebarang bukti bahawa pengampunan tersebut secara efektif mengakas kesemua atau sebahagian sabitan jenayah serta memadam kesemua rekod sabitan jenayah lampau Anwar.

Sementara itu, peguam Yusfarizal Yusoff, yang mewakili Muhammad Sanusi ketika dihubungi Bernama berkata pengurusan kes ditetapkan pada 28 Jun ini di Mahkamah Tinggi Alor Setar.

Pada 13 Disember tahun lepas, Anwar selaku plaintif menyaman Muhammad Sanusi, berhubung ucapan berbaur fitnah mengaitkannya dengan perlakuan tidak bermoral dalam satu kempen ceramah ‘Jelajah PN Best Tambun’.

Anwar dalam pernyataan tuntutannya mendakwa kenyataan fitnah itu antaranya membawa maksud plaintif mendapat pengampunan diraja melalui penipuan dan kekal tidak diampunkan serta telah memperdaya Yang di-Pertuan Agong, seorang pembohong, tidak boleh dipercayai, tidak beretika dan mengkhianati mandat rakyat.

Menurut plaintif kenyataan-kenyataan itu dibuat dengan berniat jahat bertujuan untuk menghasut orang ramai dan menimbulkan kebencian peribadi terhadapnya dan PH semasa tempoh berkempen menjelang Pilihan Raya Umum ke-15 (PRU15) pada 19 November tahun lepas. – BERNAMA


PRN 2023: BN, PH tidak bersedia dalam perang media sosial – Azalina

KETUA Penerangan UMNO, Datuk Seri Azalina Othman Said mengakui Barisan Nasional (BN) dan Pakatan Harapan (PH) tidak bersedia dalam peperangan media sosial ketika berkempen pada pilihan raya negeri (PRN) lalu.

Beliau berkata, BN-PH masih menggunakan pendekatan konservatif untuk berkempen seperti pergi rumah ke rumah dan berceramah secara fizikal di tempat awam.

“PH dan BN mewujudkan kempen yang bersih, kita ikut syarat, tetapi kalau tengok parti lawan, tidak pasang bendera besar, kenderaan pun tak pernah tengok.

“Kalau nak kira satu persatu, ini bukan tradisi pilihan raya yang sebenarnya dan BN tidak pernah (ubah) tradisi sedemikian,” katanya pada program diskusi ‘Analisa PRN 2023 Di Mana Silapnya?’ yang disiarkan di laman sosial UMNO Online pada Rabu.

Dalam pada itu Azalina yang juga Menteri di Jabatan Perdana Menteri (Undang-undang dan Reformasi Institusi) berkata, peraturan Suruhanjaya Pilihan Raya (SPR) wajar ditukar sebelum Pilihan Raya Umum ke-16 (PRU16) akan datang agar definisi kempen dapat diperhalusi sesuai dengan penggunaan platform media sosial.

Beliau menjelaskan, pengiklanan politik yang tidak terkawal boleh menyebabkan makna sebenar berkempen dalam pilihan raya tidak capai objektifnya.

“Kita mesti membezakan kerajaan dengan parti politik. Iklan di TikTok (berbayar) kalau nak capai 10 juta hingga 100 juta pengguna. Saya nak tanya, adakah itu ‘fairplay’ dalam makna sebenar pilihan raya.

“Kita dah menggunakan pilihan raya sebagai platform perniagaan dan keduanya, kita gunakan platform pengiklanan sebagai pilihan raya.

“Kalau tawarkan seorang calon, kita nak dia berkhidmat lima tahun, bukan nak penjenamaan atau jual brand. Kita jual perkhidmatan, itu sebabnya mungkin PH dan BN adalah satu parti politik yang tradisional, menggunakan tradisi kempen,” ujarnya. – Sinar Harian

Author

Media Variasi

View all posts

View all posts


Penganjur Hoorrey cagar kereta bayar vendor dalam 7 hari

KUALA LUMPUR: Penganjuran jualan raya 72 jam tanpa henti Hoorrey X Fest Raya 2023 bertukar jadi 72 jam kecoh gara-gara duit tapak gagal dipulangkan selepas acara berkenaan diumumkan gagal dilaksanakan.

Acara yang sepatutnya menghimpunkan vendor-vendor jualan sempena raya Aidilfitri, sepatutnya berlangsung di Pusat Dagangan Dunia Putra (PWTC) pada 19 April hingga 21 April ini bertukar menjadi ‘kecoh’ apabila acara itu dibatalkan saat akhir.

Ketua Pegawai Eksekutif Asia Global Entertainment (International) Sdn Bhd mewakili Tenview (M) Sdn. Bhd sebagai penganjur, Datuk Mohammad Alif Hakim yang dikatakan penganjur utama acara ini tiba-tiba menyatakan bahawa Boy Iman atau Norul Iman Abdul Rahman merupakan penganjur utama dalam acara ini.

Tambahnya, dia hanya mengikut arahan dari pihak atasan.

Makluman tersebut mendapat kecaman daripada pihak vendor yang rata-rata sangat tidak berpuas hati dengan penjelasan yang diberikan oleh pihaknya.

Lebih 200 vendor terbabit berkumpul di PWTC sejak jam 2 petang menuntut bayaran tapak niaga antara RM1,500 hingga RM80,000 setiap seorang yang dibayar kepada Tenview agar dipulangkan.

Boy Iman yang ditunggu-tunggu muncul tidak muncul malah difahamkan sudah berada di Singapura.

Pengerusi Persatuan Pengguna Semboyan Malaysia, Yusuf Azmi yang juga salah seorang vendor acara itu diminta orang ramai untuk membantu menjadi perantara antara tuntutan vendor dan penganjur.

Setelah perbincangan diadakan selama empat jam akhirnya penganjur bersetuju mencagarkan kereta miliknya bernilai RM180,000 bersama beberapa buah kereta ahli keluarga.

Proses cagaran itu dilakukan oleh Semboyan yang dilantik sebagai orang tengah dan pembayaran perlu dilunaskan dalam tujuh hari.

Beberapa laporan polis telah dibuat.

TERUS BERSAMA MEDIA VARIASI UNTUK MENGETAHUI INFO YANG TERKINI

Author

Tun Puteh Wanti

View all posts

View all posts


Kastam Pahang rampas rokok seludup bernilai lebih RM2 juta

TEMERLOH: Jabatan Kastam Diraja Malaysia (JKDM) merampas rokok seludup dianggarkan bernilai lebih RM2 juta di Hentian Rehat dan Rawat (R&R) Temerloh di sini pada 5 Januari lepas, dipercayai rampasan terbesar di Pahang setakat ini.

Pengarah JKDM Pahang, Wan Apandi Wan Hassan berkata, rokok yang dianggarkan bernilai RM258,800 dengan duti dan cukai lebih RM1.9 juta itu ditemukan selepas pihaknya memeriksa sebuah lori di kawasan letak kenderaan di hentian berkenaan arah Barat pada pukul 8.30 pagi.

“Susulan penemuan itu, seorang lelaki berumur 56 tahun yang dipercayai pemandu kenderaan berkenaan ditahan bagi membantu siasatan,” katanya pada sidang media di Pejabat JKDM di sini hari ini.

Lori itu dipercayai tiba dari sebuah negeri di pantai timur, dalam perjalanan menuju ke Kuala Lumpur untuk mengedar barang seludup berkenaan. – BERNAMA


204 mangsa banjir kilat di Batu Pahat masih di PPS

BATU PAHAT: Seramai 204 mangsa banjir kilat di kawasan Sri Gading, dekat sini masih ditempatkan di pusat pemindahan sementara (PPS) di Sekolah Menengah Kebangsaan (SMK) Sri Gading setakat pukul 8 pagi tadi.

Menurut kenyataan yang dikeluarkan oleh Jawatankuasa Pengurusan Bencana Daerah (JPBD) Batu Pahat, jumlah berkenaan membabitkan sebanyak 57 keluarga yang terlibat dalam bencana berkenaan.

JPBD memaklumkan PPS yang mula dibuka pada 1 tengah hari semalam itu, melibatkan mangsa dari Taman Sri Panchor, Kampung Sengkuang, Kampung Baru Sri Gading, Pekan Sri Gading dan Kampung Sri Tanjung.

Semalam, hujan lebat turun tanpa henti di daerah itu yang bermula pukul 1.30 pagi hingga 5.30 pagi dan bertembung dengan fenomena air pasang, mengakibatkan kawasan terlibat dinaiki air.

Selain itu, beberapa kemudahan di kawasan itu turut terjejas seperti Klinik Kesihatan Sri Gading dan Sekolah Kebangsaan (SK) Sri Gading. – BERNAMA


Agong titah GPS pertimbang penubuhan kerajaan perpaduan

KUCHING: Gabungan Parti Sarawak (GPS) dinasihatkan oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah agar mempertimbangkan penubuhan kerajaan perpaduan bagi mengakhiri kemelut politik negara yang berlaku sekarang.

Naib Presiden Kanan Parti Pesaka Bumiputera Bersatu (PBB), Datuk Seri Fadillah Yusof yang mengetuai wakil GPS untuk menghadap Al-Sultan Abdullah pagi tadi berkata, nasihat baginda telah disampaikan kepada Pengerusi GPS, Tan Sri Abang Johari Tun Openg.

“Saya tadi tidak dapat membuat keputusan (semasa sesi menghadap) dan kita mendengar pandangan tuanku dan akan membawa kepada pucuk pimpinan GPS. Jadi tadipun kita telah memberikan taklimat kepada premier kita (Abang Johari),” katanya.

Bercakap kepada media selepas taklimat itu, Fadillah berkata selain beliau, GPS turut diwakili Setiausaha Agung GPS Datuk Seri Alexander Nanta Linggi, Timbalan Presiden Parti Rakyat Bersatu Sarawak (SUPP) Datuk Seri Richard Riot Jaem dan Naib Presiden Parti Rakyat Sarawak (PRS) Datuk Aaron Ago Dagang.

Menurutnya setakat ini GPS masih berpegang kepada kenyataan yang dibuatnya sebelum ini untuk menubuhkan kerajaan bersama Perikatan Nasional (PN), Barisan Nasional (BN) dan Gabungan Rakyat Sabah (GRS), namun mereka akan tetap akur dengan keputusan yang akan dibuat oleh Al-Sultan Abdullah.

Dalam Pilihan Raya Umum ke-15, GPS telah memenangi 23 daripada 31 kerusi Parlimen di Sarawak untuk muncul sebagai gabungan keempat terbesar selepas Pakatan Harapan (PH) yang menguasai 82 kerusi, PN (73) dan BN (30). – BERNAMA


Pengeluaran penuh KWSP usia 55, 60 kekal untuk ahli semasa

CYBERJAYA: Kumpulan Wang Simpanan Pekerja (KWSP) hari ini menjelaskan bahawa untuk ahli semasa, kaedah pengeluaran pada umur persaraan adalah tetap mengikut kaedah sedia ada.

KWSP menerusi kenyataan akhbar berkata, pengeluaran berkala hanya terpakai untuk ahli yang memilih secara sukarela.

“Cadangan pengeluaran mandatori bulanan hanya melibatkan ahli-ahli baru, buat sementara ini bagi mereka yang lahir pada atau selepas 2010, serta berdaftar dengan KWSP selepas tarikh pelaksanaan kaedah baru ini.

“Bayaran pertama di bawah kaedah mandatori ini akan dibuat selepas persaraan ahli-ahli ini, yang dijangkakan hanya akan berlaku beberapa dekad dari sekarang.

“Cadangan ini masih sedang diteliti, dan sebarang keputusan berhubung pengeluaran simpanan akan dibuat dengan pertimbangan yang teliti dan selari dengan komitmen KWSP demi kepentingan masa depan ahli,” katanya.

Menurut kenyataan itu lagi, mekanisme pengeluaran mandatori bulanan akan menyelaraskan Malaysia dengan amalan di kebanyakan negara lain.

“Ia ekoran negara kita adalah antara minoriti kecil yang masih membenarkan pengeluaran sekali gus dan bukan berkala,” ujarnya.

Sebelum ini, kerajaan terbuka kepada cadangan untuk menjadikan pilihan pengeluaran KWSP secara berkala atau bulanan kepada mandatori apabila mencecah usia persaraan 55 tahun.

Perdana Menteri, Datuk Seri Anwar Ibrahim berkata, cadangan tersebut ketika ini berada di peringkat akhir.

Bagaimanapun, beliau berkata, perkara itu perlu diteliti dengan mengambil kira beberapa kekangan termasuk jumlah simpanan semasa pencarum KWSP.

Author

Taufik Asmady Abdul Aziz

View all posts

View all posts


Lelaki maut, kereta dihempap pokok tumbang

SUNGAI PETANI: Seorang lelaki maut selepas kereta Proton Waja yang dipandunya dihempap pokok tumbang di hadapan Hospital Sultan Abdul Halim (HSAH), malam tadi.

Mangsa, S Karthigesu, 52, dilaporkan meninggal dunia di tempat kejadian sekitar jam 8 malam.

Komander Operasi Balai Bomba dan Penyelamat (BBP) Aman Jaya, Penolong Penguasa Bomba, Azahari Abdullah berkata, pihaknya menerima panggilan berhubung kejadian pada jam 8.27 malam.

Katanya, jentera bomba sukar ke lokasi kerana tiang elektrik di kawasan itu turut tumbang dan merentangi jalan raya.

Bilik kawalan BBP Aman Jaya kemudian menghubungi pihak Tenaga Nasional Berhad (TNB) serta agensi berkaitan untuk meminta bantuan.

“Komander Operasi melaporkan terdapat mangsa lelaki berusia 50-an dipercayai tersepit dalam kenderaan Proton Waja terbabit.

“Mangsa dikeluarkan dari kereta berkenaan namun disahkan meninggal dunia oleh pihak KKM,” katanya seperti dilapor Berita Harian.

Tambah beliau, terdapat lebih 10 pokok di kawasan sekitar kejadian turut tumbang menyebabkan banyak kenderaan rosak.

“Enam kenderaan yang rosak adalah dua buah Proton Waja, Perodua Myvi, Nissan X-Trail dan BMW.

“Anggota bomba kemudian mengalihkan pokok tumbang yang menghalang jalan raya dengan dibantu agensi berkaitan di lokasi kejadian,” maklumnya.

Author

Diyana Rahip

View all posts

View all posts


Anwar Islamkan rakyat AS

KUALA LUMPUR: Perdana Menteri, Datuk Seri Anwar Ibrahim mengislamkan seorang pemuda selepas menyampaikan khutbah Jumaat di Pusat Kebudayaan Islam New York (ICCNY), New York, Amerika Syarikat (AS) pada Sabtu.

Anwar berkata, proses berkenaan dilaksanakan selepas diminta komuniti Islam di sana.

“Usai solat Jumaat, saya diminta komuniti Islam di sini untuk menyempurnakan proses lafaz syahadah saudara Andrew Vinals yang berhasrat memeluk agama Islam.

“Saya juga menyampaikan sumbangan Al-Quran kepada pihak ICCNY untuk kegunaan komuniti Islam di sini,” katanya dalam satu hantaran di laman Facebook.

Menerusi beberapa keping gambar yang dikongsikan beliau, proses lafaz syahadah itu disaksikan para jemaah yang hadir.

Anwar muncul sebagai pemimpin asing pertama yang diberi penghormatan menyampaikan khutbah Jumaat di ICCNY di depan lebih 800 jemaah.

Ahli Parlimen Tambun itu berada di New York untuk menyertai Perhimpunan Agung Pertubuhan Bangsa-Bangsa Bersatu (UNGA) ke-78, manakala kehadirannya menjadi detik bersejarah bagi pusat itu, yang merupakan masjid pertama dibuka di bandar raya berkenaan pada 25 September 1995.

Menyentuh mengenai khutbah tersebut, Anwar berkata, ia satu penghormatan yang membolehkan beliau berkongsi pengalaman Malaysia dalam menguruskan masyarakat berbilang kaum dan agama sekali gus dapat hidup rukun, damai serta harmoni.

“Umat Islam juga diseru untuk mengukuhkan perpaduan sesama mereka, tonjolkan hikmah serta memperoleh maklumat dan pengetahuan.

“Saya mengambil kesempatan ini juga untuk menjelaskan konsep ‘Malaysia Madani’ yang diperkenalkan di Malaysia serta menyentuh ancaman Islamofobia di seluruh dunia yang memerlukan kesepakatan umat untuk menoktahkannya,” katanya.

Author

Fazleen Safina Abd Jamil

View all posts

View all posts


Muhyiddin nafi dakwaan beliau ditahan SPRM

KUALA LUMPUR: Pengerusi Perikatan Nasional, Tan Sri Muhyiddin Yassin menafikan dakwaan beliau ditahan Suruhanjaya Pencegahan Rasuah Malaysia (SPRM) ketika bermain golf di sebuah padang golf di Selangor hari ini.

“Saya ingin menjelaskan berita saya ditahan di padang golf hari ini yang disebarkan oleh sebuah portal berita adalah palsu.

“Hari ini saya hadir ke beberapa mesyuarat berkaitan Perhimpunan Agung Tahunan (PAT) Bersatu yang akan bermula Jumaat ini,” katanya dalam satu kiriman di Facebook hari ini.

Presiden Bersatu itu turut memaklumkan bahawa beliau diminta hadir ke ibu pejabat SPRM pada pukul 11 pagi esok.

Beberapa portal hari ini melaporkan bekas perdana menteri itu ditahan SPRM sewaktu sedang bermain golf di sebuah padang golf di Selangor atas pertuduhan rasuah.

SPRM sebelum ini telah membekukan akaun parti Bersatu, dan beberapa individu termasuk Ketua Penerangan parti itu, Datuk Wan Saiful Wan Jan dan Timbalan Ketua Bahagian Bersatu, Segambut Adam Radlan Adam Muhammad didakwa di mahkamah berkaitan projek Program Jana Ekonomi Pemerkasaan Kontraktor Bumiputera Berwibawa (Jana Wibawa).

Program Jana Wibawa diperkenalkan ketika pentadbiran Muhyiddin dengan objektif mempercepatkan pelaksanaan projek dan meningkatkan ekonomi negara semasa pandemik COVID-19. – BERNAMA


Zaki dibebas, dilepaskan isu vaksin, pendakwaan terpilih era PN

KUALA LUMPUR: Kebenaran itu pahit, perlu melalui fasa derita sebelum kebenaran itu muncul melenyapkan kebatilan.

Tambah lagi apabila pihak yang mendakwa itu adalah kerajaan melalui Kementerian Kesihatan Malaysia (KKM).

Namun Muhammad Zaki Omar, 37, berjaya membuka mata kepada seluruh rakyat Malaysia apabila beliau tidak gentar membela dirinya ketika menerima tekanan daripada kerajaan Perikatan Nasional (PN) menggunakan undang-undang terhadap dirinya.

Hari ini sejarah tercipta apabila Mahkamah Sesyen Kuala Kangsar memutuskan untuk melepas dan membebaskan Muhammad Zaki daripada pertuduhan menyebarkan berita tidak benar berhubung kematian seorang anggota polis yang kononnya disebabkan suntikan vaksin COVID-19.

Hakim Saifulakmal Mod Said membuat keputusan itu selepas mendapati pihak pendakwaan gagal mengemukakan kes prima facie terhadap pertuduhan berkenaan.

Bekas pengurus produksi syarikat kejuruteraan berpangkalan di Singapura itu sebelum ini didakwa mengikut Seksyen 4(1) Ordinan Darurat (Kuasa-Kuasa Perlu) (No. 2) 2021, pada 2 Ogos 2021.

Dia didakwa melakukan perbuatan menyebarkan berita tidak benar dengan niat untuk menyebabkan kebimbangan kepada orang awam, beliau pernah dimasukkan ke dalam lokap selepas tiba dari Singapura.

Pendakwaan dikendalikan Timbalan Pendakwa Raya, Fajrul Shihar Abu Samah dan Afiqa Liyana Rozman manakala Muhammad Zaki diwakili peguam Asiah Abd Jalil.

Muhammad Zaki ketika ditemui MEDIA VARIASI berkata, untuk rekod, Ordinan Darurat pernah beberapa kali dikuatkuasakan untuk mengawal ketenteraman awam, aktiviti subversif dan militan, ideologi komunis.

“Jadi dalam isu kawalan pandemik, Ordinan Darurat dikuatkuasakan atas saranan pihak KKM untuk memperolehi kuasa yang lebih “draconian law” bagi mengawal aktiviti rakyat daripada mempertikaikan dasar kerajaan dan juga langkah-langkah yang diputuskan oleh Majlis Keselamatan Negara (MKN) dan KKM.

“Pengerusi MKN ketika itu, Tan Sri Muhyiddin Yassin dan Ketua Pengarah KKM, Datuk Dr Noor Hisham Abdullah.

“Kuasa mereka ketika itu dianggap lebih besar daripada mana-mana Menteri hatta mampu menggantung Parlimen.

“Saya dimaklumkan belum ada lagi penerima pampasan akibat kesan AEFI suntikan vaksin,” katanya.

Author

Tun Puteh Wanti

View all posts

View all posts


Afiq Muiz gagal beri nafkah dua tahun – Pachara

SHAH ALAM: Pelakon, Afiq Muiz dilaporkan tidak pernah hadir ke mahkamah selepas isterinya, Pachara Apin memfailkan perceraian secara baik, sejak 26 Ogos tahun lalu.

Perkara itu dimaklumkan peguam syarie mewakili Pachara, Suriati Ab Ghani pada prosiding kes di hadapan Hakim Syarie Abdul Malik Soleh, di Mahkamah Rendah Syariah Petaling di sini, hari ini.

Hakim Syarie bertanya adakah defendan tidak pernah hadir ke mahkamah, dan peguam syarie mengesahkan defendan tidak pernah hadir.

Suriati memberitahu kepada mahkamah bahawa Afiq selaku defendan tidak pernah hadir atau respons terhadap permohonan anak guamnya itu meskipun penyampaian melalui iklan sudah dibuat.

Suriati menambah, pihaknya pernah cuba mencari Afiq namun gagal.

Suriati juga memaklumkan, ketidakhadiran defendan menyebabkan anak guamnya terpaksa membuat permohonan cerai menerusi tuntutan fasakh pada Oktober 2022.

Bukan itu sahaja, Suriati berkata, anak guamnya tidak pernah diberi nafkah sejak dua tahun lalu antara alasan utama Pachara membuat permohonan tuntutan fasakh untuk bercerai dengan suaminya di mahkamah hari ini.

“Defendan tidak beri nafkah sejak Mei 2021 hingga sekarang memang ditinggalkan Pachara,” katanya.

Pachara atau nama Islamnya, Nur Aaira Mahdeya, hari ini, membuat permohonan tuntutan fasakh terhadap Afiq di mahkamah berkenaan.

Dia yang berjubah hitam dan memakai pelitup muka hadir seorang diri ke mahkamah pagi ini.

Untuk rekod, fasakh bermaksud pembubaran nikah disebabkan oleh sesuatu perkara yang diharuskan oleh hukum Syarak.

Antara perkara-perkara yang mengharuskan fasakh ialah apabila suami atau isteri tidak diketahui di mana mereka berada selama tempoh lebih dari satu tahun.

Afiq dan Pachara mendirikan rumah tangga pada 2019 namun tidak dikurniakan cahaya mata.

Author

Tun Puteh Wanti

View all posts

View all posts


Jatuh hukum neraka, doktrin ekstrem PAS

KEJUMUDAN PAS untuk kekal berkuasa sanggup menggunakan agama sebagai doktrin mereka bahawa menyokong UMNO dan PH boleh menyebabkan pengundi masuk neraka.

Kenyataan Ketua Pemuda PAS Sik, Kedah, Mohd Shahiful Mohd Nasir bahawa itu adalah hukum Allah bukan sahaja menimbulkan ketakutan dan kegentaran awam namun ia adalah doktrin palsu yang sewajarnya dikenakan tindakan Jabatan Agama Islam Kedah.

Rata-rata netizen menyelar adakah PAS berlagak Tuhan menentukan syurga neraka kepada sesiapa sahaja.

Tiada siapa yang mengetahui syurga neraka dengan lebih mendalam melainkan Allah SWT, itu kata Mufti Pulau Pinang, Datuk Seri Dr Wan Salim Wan Mohd Noor apabila diminta mengulas mengenai kenyataan Mohd Shahiful.

Menurutnya, tidak harus dikatakan bahawa seseorang itu akan dimasukkan ke neraka melainkan bagi seseorang yang disebut secara jelas di dalam nas Al-Quran atau hadis seperti Firaun dan Abu Lahab.

Ini kerana, kita tidak tahu secara pasti apa yang terkandung di dalam hatinya sama ada iman atau kufur.

Yang kedua, kita tidak tahu apa akan berlaku terhadap seseorang pada penghujung hayatnya di dunia ini.

Kemungkinan seorang kafir pada masa kini akan mengakhiri kehidupannya di dalam keimanan, begitu juga sebaliknya. Dalam erti kata lain, kesudahan nasib setiap manusia terletak di tangan Allah SWT.

Dalam pada itu, Wan Salim berkata, tindakan mengkafirkan seorang Muslim dengan sewenang-wenang adalah satu isu yang amat serius dan perlu dihindari.

Perbuatan itu merupakan sejenis pencerobohan ke atas kehormatan seorang Muslim yang dilarang dalam syariat Islam kerana akan memberi kesan buruk dalam memecahbelahkan masyarakat Islam selain menimbulkan suasana huru-hara dalam negara.

Analisis kewartawanan terhadap strategi PAS dan rakan sekutu Bersatu bawah Perikatan Nasional (PN) ini mendapati faktor bangsa sepertimana diperjuangkan Gerakan Tanah Air (GTA) tidak begitu memberikan impak yang kuat sebagaimana menggunakan faktor agama.

Misalnya memperjuangkan nasib orang Melayu tidak memberi kesan positif kepada bangsa lain.

PAS pernah menunjukkan sokongan terhadap negara yang dikuasai oleh ekstrimis atau pengganas agama iaitu Taliban, Daesh, ISIS dan lain-lain, di mana kumpulan ekstremis ini menganggap yang bukan sealiran sebagai sesat, neraka dan darah halal dibunuh.

Negara yang diterajui ‘penunggang agama’ ini sudah terbukti porak-poranda, kacau-bilau huru-hara hingga berbunuhan sesama sendiri sehingga berjaya menimbulkan Islamofobia kepada bukan Islam.

Merujuk rekod sejarah pada 7 April 1981, Presiden PAS Abdul Hadi Awang telah mengeluarkan Amanat Haji Hadi dalam ceramahnya di Kampung Banggol, Peradong, Kuala Terengganu.

Amanat beliau telah dicetak dan disebarkan ke seluruh negara, termasuk ditampal di masjid, surau, sekolah pondok, tahfiz, pejabat parti dan sebagainya.

Sedikit keterangan mengenai Amanat Haji Hadi ini boleh dilihat di laman web https://ms.wikipedia.org/wiki/Amanat_Haji_Hadi.

“Saudara-saudara sekalian, percayalah!
Kita menentang UMNO bukan kerana nama dia UMNO. Kita menentang BN,
bukan kerana nama BN. Kita menentang dia kerana dia mengekalkan perlembagaan
penjajah, mengekalkan peraturan kafir, mengekalkan peraturan jahiliah. Oleh
kerana itulah kita menentang mereka. Oleh kerana itulah kita berjuang melawan
mereka.
Percayalah saudara–saudara!
Perjuangan kita adalah jihad, derma kita adalah jihad dan kerana kita berjuang
dengan puak–puak ini, kalau kita mati kerana berlawan ini, mati kita adalah
mati syahid, mati kita adalah mati Islam. Kita tidak payah masuk Yahudi, kita tidak
payah masuk Kristian, kita tidak payah masuk Hindu, Kita tidak payah masuk
Buddha tetapi kita menjadi kafir dengan mengatakan politik suku, agama suku”.

Rentetan amanat ini telah berjaya dengan menimbulkan porak-poranda masyarakat waktu itu termasuklah jihad menjatuhkan kerajaan sedia ada, peristiwa Memali, peristiwa Al-Maunah, sembahyang dua imam, nikah oleh UMNO tak sah dan sembelihan oleh UMNO juga haram.

Walau pun amanat ini telah difatwakan bertentangan dengan ajaran Islam sebagai haram, sesat oleh Majlis Fatwa Kebangsaan pada 1984 tetapi sehingga kini ia tidak pernah ditarik balik, tidak ada tindakan penguatkuasaan oleh pihak berkuasa (polis dan agama), malah Hadi dan ahli serta para penyokong parti PAS masih mempertahankannya.

Jadi analisis penulis apabila kenyataan Pemuda PAS itu dikeluarkan baru-baru ini ia terbukti kesan pendoktrinan palsu yang terlalu lama dan tidak diambil perhatian telah melahirkan generasi ekstrem yang bertentangan daripada landasan Islam sebenar.

Mungkin Presiden Bersatu, Tan Sri Muhyiddin Yassin lupa bahawa pada 6 April 2013, beliau telah mengeluarkan kenyataan melabelkan parti PAS sebagai Parti Ajaran Sesat berikutan kenyataan kontroversi Mursyidul Am PAS, Datuk Nik Abdul Aziz Nik Mat, bahawa solat orang UMNO tidak diterima Allah yang disifatkannya sebagai fatwa songsang yang boleh mengelirukan rakyat.

Demi kuasa, kenyataan ini dilupakan dalam lipatan sejarah Bersatu, namun tidak dilupai daripada ingatan 32 juta rakyat lain.

Persoalannya adakah Bersatu juga akan didoktrin oleh anasir sebegini, cukupkah perisai Bersatu untuk hidup bersama tempoh waktu yang lama sedangkan rekod sejarah politik PAS ibarat dedalu menumpang di pokok, pokoknya lama-lama mati.

Author

Tun Puteh Wanti

View all posts

View all posts


Portal Majikan Online platform bayar PTPTN secara dalam talian

CYBERJAYA: Perbadanan Tabung Pendidikan Tinggi Nasional (PTPTN) kini membenarkan para pekerja membuat pembayaran balik pinjaman secara dalam talian.

Dalam satu kenyataan pada Selasa, PTPTN memaklumkan, potongan gaji pekerja itu boleh dilakukan melalui Portal Majikan Online.

PTPTN berkata, perkhidmatan dalam talian itu juga boleh digunakan untuk penabungan dalam Skim Simpanan Pendidikan Nasional (SSPN).

Perkhidmatan dalam talian memberi kemudahan platform kepada majikan dengan proses pengesahan dan semakan data yang lebih mudah, dengan proses keseluruhan potongan gaji dilaksanakan secara digital,” menurut kenyataan itu.

Sementara itu, Ketua Eksekutif PTPTN, Ahmad Dasuki Abdul Majid dalam kenyataan sama berkata, Portal Majikan Online merupakan satu agenda pendigitalan ke arah perkhidmatan yang lebih cekap dan efisien.

“Dengan adanya Portal Majikan Online, majikan boleh melakukan transaksi potongan gaji pekerja pada bila-bila masa dengan mudah, cepat dan selamat,” katanya.

Ahmad Dasuki berharap agar majikan dapat membantu pekerja yang merupakan peminjam PTPTN mengambil peluang membuat bayaran balik melalui potongan gaji, untuk menikmati insentif diskaun yang diberikan kerajaan.

“Kerajaan melalui Belanjawan 2024 bersetuju dengan pemberian insentif diskaun 15 peratus untuk bayaran balik pinjaman PTPTN secara potongan gaji bermula 14 Oktober 2023 hingga 31 Mac 2024,” katanya.

Author

Fazleen Safina Abd Jamil

View all posts

View all posts


Polis rekod kutipan saman lebih RM300 juta setakat Ogos

KUALA LUMPUR: Polis merekodkan kutipan kompaun sebanyak RM302.43 juta membabitkan 3,820,526 notis saman bagi tempoh Januari hingga Ogos tahun ini.

Jumlah tersebut meningkat hampir 136 peratus berbanding tahun lepas (2022) yang hanya mencatatkan kutipan sebanyak RM127.87 juta sahaja.

Pengarah Jabatan Siasatan dan Penguatkuasaan Trafik (JSPT) Bukit Aman, Datuk Seri Mat Kasim Karim berkata, kewujudan aplikasi MyBayarSaman antara penyumbang peningkatan pembayaran saman bagi agensi itu.

“Tahun lepas (2022) sahaja melalui sistem MyBayarSaman mencatatkan kutipan sebanyak RM37.59 juta membabitkan 207,217 notis saman.

“Berbeza dengan tahun ini, direkodkan sebanyak RM169.28 juta membabitkan 2.43 juta jumlah saman,” katanya dalam sidang akhbar di Ibu Pejabat Polis Bukit Aman, di sini, hari ini.

Menurut beliau, semakan mendapati pembayaran saman melalui aplikasi MyBayarSaman bagi tahun lepas sahaja melibatkan 1,338,956 pengguna.

“Bagi tahun ini pula (setakat Ogos) kita merekodkan sebanyak 1,106,734 pengguna melunaskan bayaran mengikut aplikasi itu,” katanya.

Mengulas lanjut, Beliau berkata pihaknya telah mengeluarkan sebanyak 6.44 juta saman bagi tahun 2022 manakala pada tahun ini (setakat Ogos) direkodkan sebanyak 1.91 juta saman.

Dalam perkembangan lain, Mat Kasim memberitahu bahawa kemalangan maut pada tahun ini sahaja melibatkan 4,366 orang.

“Dua per tiga daripada jumlah kemalangan itu disumbangkan oleh penunggang motosikal (2,641 kematian).

“Kebanyakkan mereka merupakan remaja berusia 14 tahun sehingga 35 tahun,” katanya.- Kosmo!

Author

Media Variasi

View all posts

View all posts


Peralihan monsun: komuniti maritim Sabah dinasihatkan berwaspada

KOTA KINABALU: Komuniti maritim khususnya di Sabah dinasihatkan supaya sentiasa berwaspada berikutan negara sedang dalam fasa peralihan monsun, kata Pengarah Maritim Sabah dan Labuan Laksamana Pertama Maritim, Datuk Mohd Rosli Abdullah.

Dalam kenyataan hari ini, beliau berkata, berdasarkan laporan Jabatan Meteorologi Malaysia, negara kini berada dalam fasa tersebut bermula 3 Oktober lepas hingga November menyebabkan kejadian hujan serta ribut petir yang lebih kerap terutamanya di kawasan timur Sabah.

Menurutnya, perkara itu disusuli dengan Monsun Timur Laut yang akan bermula pada November ini dan dijangka berakhir pada Mac tahun depan menyebabkan air pasang besar serta laut bergelora.

“Kawasan timur Sabah merupakan antara kawasan yang dijangka bakal terkesan dengan keadaan tersebut. Berdasarkan ramalan kaji cuaca mendapati seluruh bahagian di Sabah dijangka menerima taburan hujan pada paras purata.

“Ini kecuali di Kudat dan Sandakan, taburan hujan akan sedikit melebihi paras purata pada November dan Disember ini,” menurut kenyataan itu. – BERNAMA

Author

Diyana Rahip

View all posts

View all posts


Tiga tahun tak jumpa, Permaisuri Johor sebak bertemu kembali bekas pengasuh TMJ

CYBERJAYA: Satu kenangan manis tercipta buat Permaisuri Johor, Raja Zarith Sofiah Sultan Idris Shah apabila dipertemu kembali bersama bekas pengasuh anakanda baginda selepas tiga tahun tidak bersua.

Pertemuan indah yang tidak disengajakan ketika baginda mengadakan lawatan rakyat ke Pontian, Johor itu dikongsikan menerusi Facebook rasmi Keluarga Diraja Johor

Titah baginda, kali terakhir bertemu Nooraimi Ali, 55, adalah semasa Kembara Mahkota Johor sebelum pandemik COVID-19 ketika singgah di Pontian.

“Semasa itu dia memberitahu bahawa anak sulungnya telah meninggal dunia akibat kemalangan. Saya cukup memahami kehilangan yang dia alami.

“Saya hendak menemukan dia dengan Tunku Mahkota dan Che’ Puan Besar Khaleeda serta paduka anakanda satu hari nanti. Insya-Allah, saya akan cuba aturkan pertemuan bersama keluarga Tunku Tun Aminah bila berkelapangan.

“Selepas bertemu dengan Amy (Nooraimi), saya terus hubungi Tunku Mahkota dan Tunku Tun. Kedua-dua anakanda saya masih mengingatinya,” titah baginda.

Dalam pada itu, Nooraimi yang menetap di Ayer Baloi berkata, dia terharu Tuanku Permaisuri masih mengingatinya setelah sekian lama tidak berjumpa.

“Saya juga berharap mempunyai peluang untuk berjumpa lagi dengan Tunku Mahkota Johor dan Tunku Tun Aminah selepas ini.

“Saya juga sentiasa mengikut perkembangan Keluarga Diraja Johor di media sosial,” katanya.

Nooraimi merupakan bekas kakitangan Istana Johor yang berkhidmat sekitar tahun 80-an hingga 90-an sebagai pengasuh kepada Tunku Mahkota Johor (TMJ), Tunku Ismail Sultan Ibrahim sejak bayi hingga berusia tujuh tahun.

Mempunyai tiga orang cahaya mata, ibu tunggal ini tabah membesarkan anak-anaknya yang terdiri daripada seorang orang kelainan upaya dan seorang lagi masih bersekolah di tingkatan tiga.

Keluarga mereka disara oleh anak lelaki kedua Nooraimi yang berusia 25 tahun.

Author

Nurul Ain Japri

View all posts

View all posts


MKN puji Sarawak urus pandemik COVID-19

Oleh: ARRIAN ZAYNE

KUCHING: Kehebatan Sarawak menguruskan pandemik COVID-19 di negeri itu mendapat pujian Majlis Keselamatan Negara (MKN).

Ketua Pengarah Majlis Keselamatan Negara (MKN) Datuk Rodzi Md Saad menyifatkan kejayaan Jawatankuasa Pengurusan Bencana Negeri Sarawak (JPBNS) mengendali penularan wabak termasuk program vaksinasi wajar menjadi teladan.

“MKN amat berterima kasih atas sokongan dan kerjasama penuh yang diberikan kerajaan negeri,” katanya selepas mengadakan kunjungan hormat ke pejabat Timbalan Premier Sarawak Datuk Amar Douglas Uggah Embas yang juga pengerusi JPBNS di pejabatnya di kompleks DUN Petra Jaya di sini, pada Isnin.

Sehubungan dengan itu Rodzi menzahirkan penghargaan kepada kerajaan negeri atas kerjasama penuh selama ini.

“Kami berharap untuk membawa sokongan dan kerjasama ke tahap yang lebih tinggi pada masa depan,” katanya lagi.

Beliau juga mengharapkan hubungan serta kerjasama yang erat aakan berterusan antara kerajaan persekutuan dan kerajaan negeri.

“Keakraban ini akan menjadi penanda aras yang baik untuk keselamatan rakyat, ekonomi dan keselamatan,” jelasnya.

Author

Media Variasi

View all posts

View all posts


40 premis di Selangor kekurangan bekalan telur ayam

KAPAR: Sebanyak 40 premis jualan barangan keperluan asas di Selangor didapati mengalami kekurangan bekalan telur ayam menerusi Ops Terjah oleh Kementerian Perdagangan Dalam Negeri dan Kos Sara Hidup (KPDN) negeri itu, sejak 17 Disember hingga semalam.

Pengarah KPDN Selangor, Mohd Zuhairi Mat Radey berkata, ia dikesan hasil pemeriksaan ke atas 110 premis membabitkan pasar awam, pasar mini, kedai runcit, gerai penjaja kecil dan kedai makan di negeri itu.

Beliau berkata, tiga premis turut dikesan mengalami kekurangan bekalan ayam, manakala 26 premis dikenal pasti kurang bekalan minyak masak paket bersubsidi dan hanya sebuah premis tidak mempunyai stok minyak tersebut.

“Kami mendapati bekalan telur ayam dan minyak masak peket bersubsidi kebanyakannya berkurangan di Petaling Jaya, bagaimanapun bekalan barangan keperluan asas lain seperti minyak masak botol dan tepung gandum stabil,” katanya kepada pemberita selepas Ops Terjah di sebuah pasar raya, di sini hari ini.

Menurutnya fokus utama Ops Terjah adalah terhadap barangan tumpuan pengguna seperti gula, minyak masak, tepung gandum, beras, barang basah (termasuk ayam dan telur ayam) serta barang untuk membuat kuih-muih.

Beliau berkata, KPDN Selangor juga menggunakan sistem mekanisme lampu isyarat bagi memantau bekalan barangan keperluan asas seperti ayam, telur ayam dan minyak masak.

“Sistem tersebut menggunakan kod warna hijau (bekalan cukup), kuning (kurang bekalan) dan merah (tiada bekalan) bagi memudahkan kami mengambil tindakan menyeluruh sekali gus memastikan bekalan keperluan tersebut tidak terjejas disebabkan faktor tertentu,” katanya. – BERNAMA


27 timbalan menteri jalani istiadat angkat sumpah 3 petang Sabtu

CYBERJAYA: Istiadat angkat sumpah bagi pelantikan 27 timbalan menteri akan dijalankan di Istana Negara pada jam 3 petang esok, kata Perdana Menteri, Datuk Seri Anwar Ibrahim.

Istiadat berkenaan akan dilaksanakan susulan senarai nama barisan timbalan menteri bagi Kerajaan Perpaduan di bawah pentadbiran Anwar itu telah mendapat perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah.

“Istiadat angkat sumpah akan dijalankan di Istana Negara pada 3 petang esok,” katanya menerusi pengumuman senarai barisan timbalan menteri sebentar tadi.

Berikut merupakan senarai timbalan menteri Kerajaan Perpaduan:

Author

Diyana Rahip

View all posts

View all posts


Nasi ambeng diisytihar makanan warisan Selangor

CYBERJAYA: Nasi ambeng kini diisytiharkan dan diwartakan sebagai Makanan Warisan Negeri Selangor.

Menteri Besar Selangor, Datuk Seri Amirudin Shari berkata, tujuan pewartaan itu dilaksanakan bagi memberi ketetapan ciri-ciri elemen nasi ambeng yang asli dan berasal dari Selangor.

Menurutnya lagi, pengisytiharan itu dibuat bagi memartabat dan memastikan kelestarian nasi ambeng sebagai salah satu makanan warisan yang terdapat di Selangor.

“Proses bagi pewartaan nasi ambeng telah bermula semenjak tahun 2021 dan dimulakan dengan kajian sumber bertulis dan kajian lapangan, kemudian disusuli dengan Bengkel Meja Bulat yang dihadiri oleh para pengusaha nasi ambeng dari lima daerah yang popular dengan hidangan ini iaitu Sabak Bernam, Kuala Selangor, Klang, Kuala Langat dan Sepang.

“Hasil daripada perbincangan tersebut telah memberikan satu kata putus bagi menghasilkan ciri-ciri nasi ambeng Selangor yang kemudian diwartakan sebagai Makanan Warisan Selangor,” katanya seperti dilapor Astro Awani pada Ahad.

Beliau berkata demikian ketika mengisytiharkan secara maya nasi ambeng sebagai makanan warisan Selangor di Sepang pada Sabtu malam.

Nasi ambeng merupakan sejenis makanan tradisional masyarakat Jawa yang kebiasaannya dihidangkan semasa kenduri seperti tahlil dan doa selamat.

Nasi ambeng merangkumi nasi putih yang dihidangkan bersama dengan lauk seperti ayam, sambal goreng Jawa, serunding kelapa dan mi goreng.

Menariknya, sajian berkenaan dihidangkan di dalam talam dan kebiasaanya dikongsikan bersama-sama oleh tetamu.

Mengikut tradisi masyarakat Jawa, ketua keluarga yang menghadiri majlis tersebut akan menjamah sedikit nasi berkenaan sebelum ia dibahagikan dan dibawa pulang sebagai berkat kepada ahli keluarga di rumah.

Keunikan cara nasi ambeng dihidangkan ini menjadikannya menu tradisi yang bukan hanya enak malah mempunyai nilai falsafah yang tersendiri seperti kesepakatan dan perpaduan antara ahli masyarakat.

Bagi ciri-ciri nasi ambeng tradisional Selangor, ia perlulah mengandungi nasi putih, ayam masak semur, mi goreng, ikan masin, serunding kelapa, sambal goreng dan rempeyek.

Author

Diyana Rahip

View all posts

View all posts